Hesekiel 36 | Alkitab TOBA\n← Hesekiel 37\nHesekiel 35 →\n36:1 Ia ho, ale anak ni jolma, manurirangi ma ho taringot tu angka dolok Israel, jala dohononmu ma: Ale angka dolok Israel, tangihon hamu ma hata ni Jahowa!\n36:2 Songon on do hata ni Tuhan Jahowa: Ala naung nidok ni musu i taringot tu hamu: Ha, ha! Jala angka buntulbuntul salelenglelengna, nunga tung gabe partalianta!\n36:3 Dibahen i manurirangi ma ho, jala dohononmu ma: Songon on do hata ni Tuhan Jahowa; ala naung tarulang, jala naung binondutan hamu sian na humaliang, pola gabe partalian ni pasipasi ni angka bangso parbegu hamu, jala dipampe hamu tu atas dilana bahen ende aling ni situan na torop.\n36:4 Dibahen i, ale angka dolok Israel, tangihon hamu ma hata ni Tuhan Jahowa! Songon on do hata ni Tuhan Jahowa tu angka dolok dohot tu angka buntulbuntul, tu angka sunge dohot tu angka rura, tu angka turanggong na marambolongan dohot tu huta angka na tinadingkon, angka na gabe tabantaban dohot gabe ende aling di pasipasi ni bangso parbegu, angka na sian humaliang.\n36:5 Dibahen i, songon on do hata ni Tuhan Jahowa: Molo so naung mangkatai ahu di bagasan api ni pangiburuonku taringot tu angka pasipasi ni angka bangso parbegu dohot taringot tu sandok Edom, angka na mangalehon tanongku tu dirinasida bahen partalian marhitehite sandok las ni rohana, marhitehite eleseles ni ateate, ala naung gabe tabantaban jampalanna i.\n36:6 Dibahen i, manurirangi ma ho taringot tu tano Israel, jala dohononmu ma tu angka dolok dohot tu angka buntulbuntul, tu angka sunge dohot tu angka rura: Songon on do hata ni Tuhan Jahowa: Ida ma, nunga pola marboaboa ahu di bagasan pangiburuonku dohot di bagasan rimashu, ala naung niusungmuna haurahon binahen ni angka bangso parbegu.\n36:7 Dibahen i, songon on do hata ni Tuhan Jahowa: Nunga pola hupatoltol tanganku marmangmangkon: Molo so ingkon usungon ni bangso parbegu angka na humaliang hamu haurahonnasida sandiri.\n36:8 Alai anggo hamu, ale angka dolok Israel, ingkon mangulahi martumbur hamu, jala marparbue hamu di bangsongku Israel, ai nunga pola jumonok nasida ro.\n36:9 Ai ida ma, marpangulahi rohangku manatap hamu, asa paulion hamu muse jala saburon.\n36:10 Jala patambaonku tu hamu jolma, saluhut nasida pinompar ni Israel; jala inganan muse angka huta, jala paulion muse angka turanggong.\n36:11 Jala patambaonku tu hamu jolma nang pinahan, asa matorop mabue nasida, jala marisi hamu bahenonku, suang songon di parmulaanmuna, jala bahenonku na denggan, ganda sian di tingkimuna angka na robi, asa tung ditanda hamu, ahu do Jahowa!\n36:12 Jala bahenonku mardalani di atasmuna angka jolma, i ma bangsongku Israel, jala nasida manean ho, jala ho gabe partaliannasida, jala ndang be punu nasida bahenonmu.\n36:13 Angkup ni songon on do hata ni Tuhan Jahowa: Ala dipandok halak tu hamu: Sipangan jolma do ho, jala sipapunu bangsom do ho.\n36:14 Dibahen i, ndang be panganonmu jolma, jala ndang be papunuonmu bangsom, ninna Tuhan Jahowa.\n36:15 Jala ndang be ahu patubegehon tu ho haurahon ni angka bangso parbegu, jala ndang be taononmu elakelak ni angka bangso, jala ndang be papunuonmu bangsom, ninna Tuhan Jahowa.\n36:16 Dung i ro muse hata ni Jahowa tu ahu songon on:\n36:17 Ale anak ni jolma, maringan do pinompar ni Israel na jolo di tanonasida i, hape diramuni nasida do i marhitehite dalannasida dohot pambahenannasida; songon hararamun ni parompuan di hasomalanna tahe dalannasida i maradophon ahu.\n36:18 Jadi huusehon ma rimashu tu nasida, ala mudar na nidurushon nasida tu tano i, jala diramuni do i marhitehite ganaganaannasida.\n36:19 Pola ahu paserakkon nasida tu tongatonga ni angka bangso parbegu, gabe mampar nasida tu angka luat; hombar tu dalannasida jala hombar tu pambahenannasida tahe ahu manguhum nasida.\n36:20 Jadi dung sahat nasida tu tongatonga ni bangso parbegu, angka na tinopotnasida i, laos diramuni nasida disi goarhu na badia i, pola didok halak taringot tu nasida: Angka nasida do hape bangso ni Jahowa, jala na bungkas sian tanona i!\n36:21 Alai marpangulahi do rohangku ala goarhu na badia i, na niramunan ni pinompar ni Israel di tongatonga ni bangso parbegu, angka hasahatannasida i.\n36:22 Dibahen i dohononmu ma tu pinompar ni Israel: Songon on do hata ni Tuhan Jahowa: Ndada ala hamu ahu mambahen songon i, ale pinompar ni Israel, ala ni goarhu na badia i do, na niramunanmuna di tongatonga ni bangso parbegu, angka hasahatanmuna i.\n36:23 Jala ahu ma pabadiahon goarhu na timbul i, naung niramunan di tongatonga ni angka bangso parbegu, na niramunanmuna tahe di tongatonganasida, asa tung ditanda angka bangso parbegu, ahu do Jahowa, ninna Tuhan Jahowa, ia dung huparbadiai diringku di bagasan hamu di adopanmuna.\n36:24 Jala ahu mambuat hamu sian angka bangso parbegu, jala paluhutonku do hamu sian saluhut angka luat, jala boanonku do hamu mulak tu tanomuna i.\n36:25 Dung i urashononku ma tu hamu aek angka na tio, asa tung ias hamu; urasonku do hamu tahe sian saluhut haramunonmuna i dohot sian saluhut ganaganaanmunai.\n36:26 Jala lehononku tu hamu roha na imbaru dohot tondi na imbaru tu bagasan ateatemuna; jala unsatonku do roha batu sian dagingmuna, jala lehononku tu hamu roha sibuk.\n36:27 Jala lehononku ma tondingku tu bagasan ateatemuna, jala ahu mambahensa, asa marparange hamu di bagasan angka patikku, angka uhumhu pe radotan jala patupaonmuna do.\n36:28 Asa maringan hamu muse di tano, naung hubasabasahon tu ompumuna, jala sumuang hamu gabe bangsongku, jala ahu gabe Debatamuna.\n36:29 Jala ahu paluahon hamu sian saluhut haramunonmuna i, jala ahu martingting tu eme huhut pagodangkon, jala ndang be lehononku tu hamu haraparon.\n36:30 Jala ahu pagodangkon parbue ni hau dohot gogo ni tano i, asa unang be taononmuna elakelak ni haraparon di tongatonga ni angka bangso parbegu.\n36:31 Jadi ingotonmuna ma dalanmuna angka na roa i dohot pambahenanmuna angka na so turut i, balik marbiasbias hamu mida bohimuna, ala ni hajahatonmuna dohot ala ni hasogiron angka na niulamuna i.\n36:32 Ndada ala hamu ahu mambahen songon i, ninna Tuhan Jahowa, boto hamu ma i! Maila ma hamu jala marlangan mida dalanmuna i, hamu ale pinompar ni Israel.\n36:33 Songon on do hata ni Tuhan Jahowa: Di ari pangurasanku sogot di hamu sian saluhut hajahatonmuna i, marisi muse bahenonku angka huta, jala pajongjongon muse angka turanggong.\n36:34 Ulaon muse huhut tano na tarulang i na sai laon, na niida ni saluhut halak pamolus.\n36:35 Jadi dohonon ni halak ma: Tano na tarulang i na jolo, gabe hira porlak Eden nuaeng, jala huta angka na tartaban jala tarulang jala maloha na jolo, gabe gonting jala ribur nuaeng.\n36:36 Jadi tandaon ni bangso parbegu angka na teba i humaliang hamu, ahu do Jahowa, paulihon muse angka huta naung maloha, manuani muse naung tarulang i: Ahu Jahowa do na mandok i, huhut mambahensa.\n36:37 Songon on do hata ni Tuhan Jahowa: Taringot tusi olo do ahu usousoan ni pinompar ni Israel laho mambahensa tu nasida: Patoroponku do nasida, asa songon punguan birubiru angka jolma i.\n36:38 Songon punguan ni angka na badia tahe, songon luhutan di Jerusalem uju marari raya, suang songon i huta angka na tarulang i gok punguan jolma sogot, asa tung ditanda nasida ahu do Jahowa!


LUKAS 22 - BIBLE & BUKU ENDE ONLINE\n22:1 Alai na jonok nama ari raya mangan roti na so niasoman, na margoar Paska.\n22:2 Jala sai dipingkiri angka sintua ni malim dohot angka sibotosurat dalan mamusa Ibana, ai dihabiari nasida do natorop i.\n22:3 Alai dibongoti sibolis i do si Judas na margoar Iskariot, sahalak sian na sampuludua i.\n22:4 Gabe laho ibana martuptup dohot angka sintua ni malim raphon angka panungganei, manang dia dalanna pasahathon Ibana tu nasida.\n22:5 Jadi sian las ni rohanasida marpadan ma nasida, mangalehon hepeng tu ibana.\n22:6 Dioloi si Judas ma i, jadi dilului ma tingki na une pasahathon Ibana, so sian pamotoan ni natorop i.\n22:7 Dung i jumpang ma arina mangan roti na so niasoman, laos disi do somal dipotong birubiru Paska.\n22:8 Jadi disuru Jesus ma si Petrus dohot si Johannes, ninna ma: Laho ma hamu paturehon birubiru Paska sipanganonta i.\n22:9 Gabe ninna nasida ma mandok Ibana: Tu dia ma dohononmu hami paturehonsa?\n22:10 Dung i ninna Ibana ma mandok nasida: Disi bongot hamu tu huta i, pajumpang ma hamu dohot sada halak siboan partuaehan; ihuthon hamu ma ibana tu bagasan jabu na binongotanna.\n22:11 Dok hamu ma tu nampuna bagas i: Tona ni Guru i tu ho: Didia do inganannami, asa mangan Paska i Ahu rap dohot angka siseanku?\n22:12 Dung i patuduhononna ma tu hamu bilut parginjang sada na lumbang, naung hinembangan; disi ma pature hamu!\n22:13 Jadi laho ma nasida; jumpang nasida ma songon na pinaboana i tu nasida, jala dipature ma Paska i.\n22:14 Asa dung dapot tingkina, hundul ma Ibana rap dohot angka apostel.\n22:15 Dung i ninna ma mandok nasida: Mansai masihol rohangku, naeng mangan birubiru Paska on Ahu rap dohot hamu, tagan so songgop dope sitaononki.\n22:16 Ai hudok ma di hamu: Na so tupa panganonku be i, ia so dapot hagogokna i di harajaon ni Debata!\n22:17 Jala dibuat Ibana ma panginuman, dipasupasu ma, laos ninna ma: Buat hamu ma on, sagihon hamu ma i sama hamu!\n22:18 Ai hudok ma di hamu: Na so tupa be inumonku parbue ni hau anggur, paima songgop harajaon ni Debata!\n22:19 Jala dihindat ma roti, dipasupasu ma, diponggoli jala diparlehon ma tu nasida, huhut ma didok: Dagingku do on, na nilehon humongkop hamu; ula hamu ma i, bahen parningotan di Ahu!\n22:20 Songon i do dihindat nang panginuman, dung sun nasida na mangan i, didok ma: Ia panginuman on, padan na imbaru do i, marhitehite mudarhu, na durus humongkop hamu!\n22:21 Tangan ni na manjehehon Ahu do hape rap dohot Ahu di atas meja on!\n22:22 Tong do nian langka ni Anak ni jolma i, songon naung diaturhon tu Ibana; alai marjea do halak na manjehehon Ibana!\n22:23 Gabe dipungka nasida ma masitangkasan, manang ise nasida ulaning na olo mangulahon i.\n22:24 Jala tubu ma parbadaon di nasida, manang ise nasida rajumon na sumangap.\n22:25 Gabe ninna Jesus ma mandok nasida: Angka raja ni angka sipelebegu do manggomgom, jala na ulibasa do digoar angka na sangapnasida.\n22:26 Alai unang ma songon i anggo di hamu! Na sumangap na di hamu, gabe songon naposo, jala na manguluhon suman ma tu pangoloi!\n22:27 Ai ise do na sumangap, na hundul marsipanganon manang na marhobas i? Nda na hundul i? Alai di tongatongamuna do anggo Ahu songon parhobas.\n22:28 Alai hamu do na manahan di lambungku, di na tarunjun i Ahu.\n22:29 Anggo Ahu, huturpukhon pe tu hamu Harajaon i, songon naung diturpukkon Damang i tu Ahu.\n22:30 Asa mangan jala minum hamu di mejangki di harajaonki, mangkunduli habangsa laho manguhumi halak Israel na sampuludua marga i.\n22:31 O Simon, Simon nunga dipangido sibolis i, naeng segeonna hamu songon dahanon.\n22:32 Alai Ahu do manangiangkon ho, unang mintop haporsaonmi. Jala dung mulak sogot roham, pargogoi ma roha ni angka hahaanggim!\n22:33 Alai ninna si Petrus ma mandok Ibana: Tuhan, na hobas do ahu mandongani Ho tu hurungan, nang tu hamatean pe!\n22:34 Alai ninna Ibana ma: Hudok ma tu ho, Petrus: Ndang martatahuak manuk saborngin on, so jolo tolu hali soadahononmu, na so tinandam Ahu.\n22:35 Laos ninna ma mandok nasida: Uju husuru hamu, so marhajut, so marhandehande, so marsipatu pe, dung do hamu hurangan? Jadi didok nasida ma: Ndang dung!\n22:36 Gabe ninna ma mandok nasida: Alai anggo nuaeng, na marhajut, diboan ma i, songon i nang handehande. Jala na so umpeop i, digadis ma mandarna, manuhor podang!\n22:37 Ai hudok ma di hamu: Ingkon saut na tarsurat taringot tu Ahu na mandok: “Tarrajum do Ibana tu angka parjahat!” Ai nasa na taringot tu Ahu, jumpang ma nuaeng.\n22:38 Gabe didok nasida ma: Tuhan, adong do dua podang dison. Jadi didok ma tu nasida: Sae ma i!\n22:39 Dung i laho ma Ibana tu balian, tu dolok Jetun, songon na somal; jala diihuthon angka siseanna Ibana.\n22:40 Asa dung sahat Ibana tusi, ninna ma mandok nasida: Martangiang ma hamu, asa unang bongot hamu tu bagasan pangunjunan!\n22:41 Anggo Ibana dipapulik ma dirina sian nasida, arga tuk dangguron batu, marsinggang ma Ibana martangiang songon on:\n22:42 Amang, aut olo ma Ho nian pasalpuhon siinumon on sian Ahu! Alai unang ma rohangku saut, roham ma!\n22:43 Alai diida Ibana ma surusuruan sian banua ginjang i, na margogoihon Ibana.\n22:44 Jala di parungkilonna i, lam digogo ma martangiang; jadi songon mudar na himpal do madekdek hodokna i tu tano.\n22:45 Jala hehe ma Ibana sian na martangiang i, mandapothon siseanna; jadi tarpodom ma nasida didapot, dibahen arsak ni rohanasida.\n22:46 Gabe ninna ma mandok nasida: Boasa ma tung modom hamu? Hehe ma hamu martangiang, asa unang hamu bongot tu pangunjunan!\n22:47 Mandok i dope Ibana, nunga ro torop halak, niuluhon ni sada sian na sampuludua i, ia goarna si Judas, na manjonohi Jesus mangumma Ibana.\n22:48 Alai ninna Jesus ma mandok ibana: O Judas, pangummaon do hape dibahen ho, pasahathon Anak ni jolma i?\n22:49 Alai diida angka dongan ni Jesus ma na naeng masa i, gabe didok ma: Tuhan, tampulhononnami ma podang i?\n22:50 Jala sahalak sian nasida manampul naposo ni sintua ni malim, gabe digotap pinggolna siamun.\n22:51 Alai ro ma alus ni Jesus: Sae ma i! Dijama ma pinggol i, dipamalum ma halak i.\n22:52 Gabe ninna Jesus ma mandok angka sintua ni malim, angka sigomgom joro i dohot angka panungganei, naung manahopi Ibana: Hira dompak halak panamun hamu ro, mantat podang dohot lombutlombut.\n22:53 Ariari do Ahu rap dohot hamu di joro i; ndang dung dilaluhon hamu tanganmuna dompak Ahu. Alai on do tingkimuna dohot huaso ni haholomon i.\n22:54 Dung ditangkup, diboan nasida ma Ibana manogihon tu bagasan jabu ni sintua ni malim i. Alai mandaodao ma si Petrus mangihuthon.\n22:55 Dipagalak nasida ma api di pogu ni alaman i jala rap hundul ma disi, gabe ro ma si Petrus juguk tu tongatonganasida.\n22:56 Dung i diida naposo boruboru sahalak ma ibana juguk mardonokkon api i, dinolnol ma ibana, ninna ma: Dongan ni Halak an do on, tahe!\n22:57 Alai disoadahon do Jesus, didok ma: Ndang hutanda Ibana, inang!\n22:58 Dung i satongkin nari, diida sahalak na asing ma ibana jala ninna ma: Sada sian nasida i do ho! Alai didok si Petrus ma: Ndang na tutu i, amang!\n22:59 Dung salpu hirahira sajom, diondolhon sahalak na asing muse, mandok: Tongon do, dohot do halak on donganna najolo, jala halak Galilea do i.\n22:60 Alai didok si Petrus ma: Ndang huboto na nidokmi, amang! Mandok i dope ibana, mamintor martatahuak ma manuk.\n22:61 Jadi humusor ma Tuhan i, dibereng ma si Petrus, gabe diingot si Petrus ma hata ni Tuhan i, i ma na nidokna i tu ibana: Andorang so martatahuak manuk i annon, nunga tolu hali Ahu soadahononmu!\n22:62 Jala ruar ma ibana, tumatangis gogogogo.\n22:63 Alai anggo angka baoa na maniop Jesus, dipauruuru jala dilasahi do Ibana.\n22:64 Dibulang nasida do Ibana gabe disungkun: Manurirangi ma Ho: Ise i na mamastap Ho?\n22:65 Jala lan dope na asing dihatahon nasida tu Ibana laho mangaleai.\n22:66 Jadi disi torang ari, marpungu ma rapot ni sintua ni bangso i, i ma angka sintua ni malim rap dohot sibotosurat; ditogu nasida ma Ibana tu harungguannasida. Ninna nasida ma: Anggo Kristus i do Ho, paboa ma i di hami!\n22:67 Gabe ninna Ibana ma mandok nasida: Nang hupaboa i tu hamu, tong do so porsea hamu!\n22:68 Alai molo manungkun Ahu, ndang tagamon alusanmuna Ahu.\n22:69 Alai olat ni on ma hundul Anak ni jolma i tu siamun ni Hagogoon ni Debata.\n22:70 Gabe saluhut nasida mandok: Asa Anak ni Debata do Ho? Jadi didok Ibana ma tu nasida: Songon na nidokmuna: Ahu ma i tutu!\n22:71 Dung i ninna nasida ma: Pola luluanta dope sitindangi? Ai nunga apala hita umbegesa dihatahon Ibana.


Psalmen 68 | Alkitab TOBA\n← Psalmen 69\nPsalmen 67 →\nAugust 18, 2008 · 16:59\n68:1 Ende sian si Daud.\n68:2 Sai hehe ma Debata! Ingkon harhar angka musuna, jala maporus angka na mangkasomorhon Ibana maradophon bohina.\n68:3 Songon pangombus di timus do ombushononmu nasida, songon halalala ni pantis maradophon api, ingkon songon i ma marmagoan angka parjahat maradophon Debata.\n68:4 Alai sai marlas ni roha ma, marolopolop di jolo ni Debata ianggo angka partigor, sai marhasonangan ma nasida di bagasan las ni roha.\n68:5 Endehon hamu ma Debata, puji hamu ma goarna i, palendes hamu ma dalan di Ibana na marhureta di halongonan, Jahowa do goarna, jala marolopolop ma hamu di jolona.\n68:6 Ibana do ama ni angka na tading di lampin, jala pangondian ni angka na mabalu, Ibana do Debata di bagasan ingananna na badia i.\n68:7 Debata do mambahen hot ripe, angka na punjung hian; Ibana paruarhon angka na tarhurung tu hasonangan; alai anggo angka na marbalik maringan di halongonan na tungil situtu.\n68:8 Ale Debata, uju diuluhon Ho bangsom, uju mangalangka Ho, di bagasan halongonan i: — Sela!\n68:9 Humuntal do tano on, manetehi huhut angka langit maradophon Debata, nang dolok Sinai adui maradophon Debata, Debata ni Israel.\n68:10 Udan lomo ni roha do dipangusehon Ho, ale Debata: Jala dipargogoi Ho do parjambaranmu na heal i.\n68:11 Jadi maringan ma disi angka na pinangolum, diparmudu Ho do na dangol i, ale Debata, marhitehite denggan ni basam.\n68:12 Martingting ma Tuhan i, jadi torop situtu ma angka boruboru siboan barita na uli.\n68:13 Hapogan ma angka raja ni angka parduaan parangan maporus, jadi boru siingani jabu marbagihon tabantaban.\n68:14 Molo mangulon hamu di holangkolang ni angka parduaan, marsinondang do hamu songon habong ni darapati, na nilampis dohot perak, jala marsere na gorsing do holenasida.\n68:15 Uju dipaserak Pargogo-nasohatudosan angka raja disi, mamontar ma di atas dolok Salmon.\n68:16 Dolok ni Debata do dolok Basan, gok angka punsu do dolok Basan i.\n68:17 Boasa sai mangiburu hamu, ale angka dolok na timbo, dompak dolok Sion, na pinillit ni Debata bahen ingananna? Sai inganan ni Jahowa do i salelenglelengna.\n68:18 Marriburibu do hureta ni Debata, di tongatonganasida do Tuhan i, hira Sinai di bagasan habadiaon.\n68:19 Nunga manaek Ho tu ginjang, ditaban Ho do na hona taban, nunga maruli silehonlehon Ho di tongatonga ni manisia, nang angka na marbalik, asa maringan disi Debata Jahowa.\n68:20 Pinuji ma Tuhan i ganup ari! Dokdok pe dipaporsanhon tu hita, Debata do mangurupi hita. Sela!\n68:21 Debata ni angka hatuaon do Debatanta i, jala guru di Tuhan Jahowa do angka haluaon sian hamatean.\n68:22 Tongon do sai rosahan ni Debata do ulu ni angka musuna, ulu parjambulan ni angka na mandatdati marpangalaho di bagasan dosana.\n68:23 Nunga didok Tuhan i: Mulak do nasida boanonku sian Basan mulak do nasida sian angka lung ni laut i.\n68:24 Asa diburi Ho patmu di bagasan mudar, marjambar do dila ni angka biangmu sian angka musu i.\n68:25 Nunga diida nasida habobongotmu, ale Debata, habobongot ni Debatangku, rajangku tubagasan habadiaonna i.\n68:26 Mardalan di jolo angka parende, di pudi ni angka parsarune di tongatonga ni na marbaju, angka na mamalu doal.\n68:27 Pinuji ma Debata di bagasan angka luhutan; Tuhan i, hamu ale angka na sian mual ni Israel.\n68:28 Disi do si Benjamin siampudan pangarajainasida, angka induk sian Juda pe pasimpar, angka induk sian Zebulon, angka induk sian Naptali.\n68:29 Ditonahon Debata do hagogoonmu, sai pargogoi ma, ale Debata, na pinatupam tu hami!\n68:30 Ala jorom na di Jerusalem taruhonon ni angka raja do sogot silehonlehon tu Ho.\n68:31 Sai songgahi ma buea na di tolongi, angka jonggi na marhoronhoron rap dohot angka anak ni lombu ni angka bangso, asa dioloi nasida patu mangalehon jomba hahal. Ibana paserakkon bangso, angka na mangkalomohon hamusuon.\n68:32 Ro do sogot angka na sumangap sian Misir, Kus pe hapogan do marsomba tu Debata.\n68:33 Hamu ale angka harajaon di tano on, endehon hamu ma Debata, palu hamu ma parhinaloan mamuji Tuhan i! Sela!\n68:34 Ibana na marhitehitehon langit ni langitan sian narobi, ida ma, pangiaronna ma soarana, soarana na gogo i.\n68:35 Sai lehon hamu ma hahormaton tu Debata! Hamuliaonna i do gumomgom Israel, jala di angka banua ginjang sahali do hagogoanna!\n68:36 Songkal do Debata, ro sian ingananna angka na badia i! Debata ni Israel do Ibana, silehon hagogoon dohot hamuliaon tu bangso i. Pinuji ma Debata!


2 Samuel 9 (TOBA)\nI. Si Daud mardenggan basa tu si Mepiboset, anak ni si Jonatan 1-13\n1(I.) Dung i ninna si Daud ma manangkasi: Adong dope ulaning jolma tadingtadingan ni raja Saul, asa hubahen asi ni roha tu ibana, ala si Jonatan?\n2Jadi adong ma sada naposo isi ni bagas ni si Saul nahinan, na margoar si Siba, gabe tarjou ibana tu jolo ni si Daud. Dung i ninna rajai ma mandok ibana: Atehe ho do si Siba? Naposom do ahu, ninna ibana.\n3Dung i didok rajai ma: Atehe adong dope jolma tadingtadingan ni si Saul, asa hubahen tu ibana asi ni roha sian Debata? Jadi ninna si Siba ma mandok rajai: Adong dope sada anak ni si Jonatan, pangpang patna duansa.\n4Dung i ninna rajai ma mandok ibana: Didia ibana? Gabe didok si Siba mandok rajai: Ida ma, di Lodebar do ibana, sorang tu si Mahir, anak ni si Ammiel.\n5Dung i disuru raja Daud suruanna mangalap ibana sian bagas ni si Mahir, anak ni si Ammiel di Lodebar.\n6Jadi dung sahat si Mepiboset, anak ni si Jonatan, tubu ni si Saul, tu jolo ni si Daud, manungkap ma ibana tu tano marsomba. Alai ninna si Daud ma: Ale Mepiboset! Gabe didok ibana ma: Dison do ahu naposom.\n7Dung i didok si Daud muse tu ibana: Unang ho mabiar, ai ingkon bahenonku tu ho asi ni roha, ala ni si Jonatan amangmu, ingkon paulahonku tu ho sude golat ni si Saul, ompumi, jala ingkon tongtong ho sapanganan dohot ahu.\n8Jadi marsomba ma ibana, huhut didok: Tung ise ma pola ahu naposom, umbahen pola dompakkononmu biang na mate songon ahu on?\n9Jadi dijou rajai ma si Siba, naposo ni si Saul, jala didok ma mandok ibana: Nasa na di si Saul dohot di sandok pinomparna najolo, nunga hulehon tu anak ni tuanmu.\n10Dibahen i ingkon ulaonmu tano i di ibana, ho dohot angka anakmu ro di angka naposom ingkon papunguonmu do gogona i, asa adong hangoluan ni anak ni tuanmu; alai anggo si Mepiboset, anak ni tuanmu, ingkon tongtong do ibana donganku sapanganan. Ia si Siba, sampulu lima do anakna jala duapulu angka naposona.\n11Dung i ninna si Siba ma mandok rajai: Hombar tu sude na nidokkon ni tuanku, rajai tu naposona, ingkon songon i bahenon ni naposom. Alai anggo si Mepiboset ingkon donganku sapanganan do i, songon sada sian angka anak ni rajai.\n12Dung i adong ma si Mepiboset sada anakna na metmet, na margoar si Mika. Alai luhut isi ni bagas ni si Siba, angka naposo ni si Mepiboset do.\n13Asa maringan di Jerusalem do si Mepiboset, ai tongtong do ibana sapanganan dohot rajai; alai pangpang do anggo patna duansa.


I MUSA 49 - BIBLE & BUKU ENDE ONLINE\n49:1 Dung i dijou si Jakkob ma angka anakna i, ninna ma: Marluhut ma hamu, asa hupaboa tu hamu na masa sogotsogot ni ari tu hamu.\n49:2 Sange ma hamu marpungu, jala tangihon hamu ma, ale angka anak ni si Jakkob! Tangihon hamu ma hata ni si Israel, amamuna i.\n49:3 Ale Ruben, ho do buhabajungku, gogongku jala bungabunga ni hagabeonku, parhasurungan di hamuliaon dohot parhasurungan di gogo nian.\n49:4 Alai songon parbullak ni aek do ho ala ni; ndang be marhasurungan ho, ai dipanaek ho do podoman ni amam, diramuni ho do i uju na pinanaekmi tongon podomanki.\n49:5 Ale Simeon dohot Lepi, angka na martinodohon; sinjata hajungkaton do podangnasida i.\n49:6 Sai unang ma saor rohangku tu tahitahinasida, sai unang sauduran hasahalonku (tondingku) tu parluhutannasida i; ai mangasahon piripirinasida dibunui do angka jolma i, jala ditangkai angka lombu mangasahon jungkat ni rohanasida.\n49:7 Marjea ma muruknasida i, ala mambahen uhum gogo dohot piripirina, ala jorbutna. Saginonku ma nasida tu tongatonga ni pinompar ni Jakkob, jala paserahonku nasida tu tongatonga ni pinompar ni Israel.\n49:8 Ale Juda, ho do tongon sipujion ni angka hahaanggim! Pampe tu tangkuhuk ni angka musum sogot tanganmu, marsomba tu ho do angka anak ni amam.\n49:9 Anak ni singa do si Juda. Manaek binahen ni sorosoro do ho ale anaha! Manggompang do ibana jala dipapodom, songon singa tunggal dohot songon singa boruboru; tung ise ma na hum manunggul ibana?\n49:10 Ndang na meret tungkot harajaon sian si Juda, manang paruhum sian holangkolang ni patna paima ro si Shilo, jala Ibana do ihuthonon ni angka bangso.\n49:11 Tambatonna ma halodena i tu bona ni hau anggur dohot anak ni halodena boruboru tu ranting ni hau anggur na denggan; taptaponna ma ulosna tu anggur, jala tu gota ni hau anggur sampesampena.\n49:12 Rumara sian anggur do matana, jala sumaksak sian susu ia ngingina.\n49:13 Ianggo si Zebulon, di topi laut do ibana maringan, di labuan ni angka parau, marbalokkon Sidon.\n49:14 Ianggo si Isasar halode sipir holiholi do, na manggompang tu holangkolang ni angka parduan.\n49:15 Dung diida denggan do hape pangulonan i jala lomak tano gabe dipaunduk ma abarana laho mamorsan, jadi halak parrodi ma ibana.\n49:16 Ianggo si Dan manguhum bangsona sogot, sobokkon marga ni Israel i sadasada.\n49:17 Doshon ulok di pinggol ni dalan do si Dan sogot, doshon ulok dari tahe di topi ni dalan balobung, mamarguti angka tambihul ni hoda, asa tunggaling tu pudi jolma na mangkunduli.\n49:18 Hatuaonmi do na huhalungunhon, ale Jahowa!\n49:19 Ianggo si Gad onjaron ni sapanggungan parbajo sogot, alai leleonna do nasida muse.\n49:20 Sian si Aser ro sagusagu hataboanna, jala ibana mangalehon sipanganon hasoloan ni raja.\n49:21 Ursa tini na gompis ianggo si Naptali, na mangalehon bagabaga na denggan.\n49:22 Anak ni hau na marparbue ianggo si Josep, anak ni hau na marparbue di topi mual, dijangkit angka rantingna do dorpi.\n49:23 Digitihi angka partembak ibana, jala disiorhon angka sumbia dompak ibana, jala dipaburuburu ibana.\n49:24 Alai sai toltol do anggo siorna i, jala gogo do botohon ni tanganna i, pinargogo ni tangan ni Ulubalang ni si Jakkob, marhitehite goar ni Sipormahan, Partanobatoan ni si Israel.\n49:25 Sian Debata ni amam, sai tumpahanna do ho, jala sian Pargogo na so hatudosan, sai pasupasuonna do ho, marhitehite pasupasu sian banua ginjang, marhitehite pasupasu sian lung, na gistang di toru, marhitehite pasupasu sian bagot panusuan dohot hagabeon ni bortian.\n49:26 Disalpui angka pasupasu ni amam do angka pasupasu ni angka daompung sian na robi sahat ro di partalpahan ni angka dolokdolok sian mulamula; sai songgop ma angka i tu ulu ni si Josep dohot tu sisigatan ni Nasir (na pinillit) ni angka hahaanggina.\n49:27 Tudoshon gompul panoro do ianggo si Benjamin; manganhon sorosoro ibana manogotna i, jala marbagi tabantaban ibana bodarina i.\n49:28 I ma sude marga ni Israel na sampulu dua i, jala i do na pinaboa ni amanasida tu nasida laho mamasumasu nasida; pulik be do pamasumasuna i laho mamasumasu nasida be.\n49:29 Dung i martona ma ibana, didok ma mandok nasida: Papunguon tu bangsongku nama anggo ahu; tanom hamu ma ahu tu lambung ni angka daompung, tu liang na di hauma ni si Epron, marga Het i.\n49:30 Tu liang na di hauma Makpelah, tondong ni Mamre di tano Kanaan, na tinuhor ni si Abraham rap dohot hauma na sian si Epron, marga Het i, bahen parbandaan hapunjungan.\n49:31 Tusi do tartanom si Abraham dohot si Sarah, jolmana i; tusi do tartanom si Isak dohot si Rebekka, jolmana i; jala tusi do hutanom dohot si Lea.\n49:32 Hauma i dohot liang i na di bagasan, na tinuhor do i sian anak ni si Het.\n49:33 Jadi dung sahat angka tona ni si Jakkob tu angka anakna i, dipapungu ma patna tu podomanna i, jadi tos ma hosana, gabe pinapungu ibana tu bangsona.\nPADAN NA ROBI\nLabel: Alkitab Bahasa Batak, I MUSA, Padan Na Robi


Jesaya 54 | Alkitab TOBA\n← Jesaya 55\nJesaya 53 →\n54:1 Mariaia ma ho, ale na hol na so dung tubuan anak! Pangiar ma soaram marsuraksurak, jala marolopolop ma ho na so dung mangae posoposo! Ai tumorop situtu do anak ni na punjung, sian anak ni na marharajaan, ninna Jahowa.\n54:2 Palambas ma hajongjongan ni undungundungmu, jala paherbang ma angka rimberimbe ni ingananmu. Unang orai! Paganjang ma angka talim jala pahot angka tiangmu.\n54:3 Ai manerak ma ho tu siamun dohot tu hambirang, jala soluhon ni pinomparmu ma angka bangso parbegu, jala ingananna ma angka huta na tarulang.\n54:4 Unang ho mabiar, ai ndang tagamon tarurak ho; unang ho maila, ai ndang tagamon mangirput ho. Ai halupahononmu ma hailaon ni parnaposoonmu, jala ndang be paingotingotonmu haurahon ni habaluonmu.\n54:5 Ai sitompa ho, i do harajaanmi, Jahowa Zebaot do goarna jala na badia ni Israel do sipalua ho, targoar do ibana Debata ni liat portibi on.\n54:6 Ai nunga diulahi Jahowa manjou ho, songon inaina na tinadingkon, jala na habot roha situtu; jala songon pardihuta na binolongkon tagan poso dope, ninna Debatam.\n54:7 Satakkarisap lelengna hutadingkon ho alai papungupunguonku do ho muse marhitehite angka asi ni roha godang!\n54:8 Tagan di parpiar ni murukku hutabunihon bohingku satongkin maradophon ho, alai marhitehite denggan basa salelenglelengna asianku ho, ninna Jahowa sipalua ho.\n54:9 Ai songon aek na sumar uju di ngolu ni si Noak do on di ahu: Pola maruari ahu, na so tupa be boluson ni aek na sumar songon uju di ngolu ni si Noak tano on, suang songon i ahu nuaeng maruari: Na so tupa be rimasanku ho, manang asupanku ho.\n54:10 Ai munsat pe angka dolok, jala humuntal angka robean, alai anggo asiasingku na so tupa munsat sian ho, jala padan ni hadameonku na so tupa humordit, ninna Jahowa siasii ho.\n54:11 Ho ale na parir, na pinaburuburu, na so tarapul, ida ma, peakkononku ma angka batum di bagasan ampang na arga, jala ojakkonongku ma ho marhitehite intan sapir.\n54:12 Bahenonku ma angka bungkulanmu sian humala rubin, jala angka bahalmu sian mata intan humala, jala sandok parbalohanmu sian angka batu hasudungan ni roha.\n54:13 Jala sude anakmu angka na pinodaan ni Jahowa, jala marhasonangan godang angka anakmu.\n54:14 Ingkon marhite sian hatigoran do ho pahoton sogot; dao ma sian ho pangarupaon, ai ndang be adong habiaranmu, jala dao sian ho hasonggoton, ai ndang hajonohansa ho.\n54:15 Ida ma, nang pe marluhutluhut nasida, ndada sian ahu; manang ise pe na martahi ho, sai paihutonna do ho muse.\n54:16 Ida ma, ahu do na manompa tukang bosi, na mandusdus arang di bagasan api, jala na paruarhon sada sinjata bahen jadijadianna; ahu huhut manompa sipangago i laho mangago.\n54:17 Nasa sinjata na jinadihon mangalo ho, ndang manjadi; jala nasa dila, na hehe mangalo ho di paruhuman ingkon toruanmu do. I do parjambaran ni angka naposo ni Jahowa, jala hatigorannasida sian ahu, ninna Jahowa.


10 HOTEL TERBAIK Tahun 2019 di Hohhot - TripAdvisor\nHotel Terbaik di Hohhot, Cina\n561 properti di Hohhot\nPaling Hemat No. 1 dari 561 tempat menginap di Hohhot\nPaling Hemat No. 2 dari 561 tempat menginap di Hohhot\nPaling Hemat No. 3 dari 561 tempat menginap di Hohhot\nPaling Hemat No. 4 dari 561 tempat menginap di Hohhot\nPaling Hemat No. 5 dari 561 tempat menginap di Hohhot\nPaling Hemat No. 6 dari 561 tempat menginap di Hohhot\nPaling Hemat No. 7 dari 561 tempat menginap di Hohhot\nPaling Hemat No. 8 dari 561 tempat menginap di Hohhot\nPaling Hemat No. 9 dari 561 tempat menginap di Hohhot\nPaling Hemat No. 10 dari 561 tempat menginap di Hohhot\nPaling Hemat No. 11 dari 561 tempat menginap di Hohhot\nPaling Hemat No. 12 dari 561 tempat menginap di Hohhot\nPaling Hemat No. 13 dari 561 tempat menginap di Hohhot\nPaling Hemat No. 14 dari 561 tempat menginap di Hohhot\nPaling Hemat No. 15 dari 561 tempat menginap di Hohhot\nPaling Hemat No. 16 dari 561 tempat menginap di Hohhot\nPaling Hemat No. 17 dari 561 tempat menginap di Hohhot\nPaling Hemat No. 18 dari 561 tempat menginap di Hohhot\nPaling Hemat No. 19 dari 561 tempat menginap di Hohhot\nPaling Hemat No. 20 dari 561 tempat menginap di Hohhot\nPaling Hemat No. 21 dari 561 tempat menginap di Hohhot\nPaling Hemat No. 22 dari 561 tempat menginap di Hohhot\nPaling Hemat No. 23 dari 561 tempat menginap di Hohhot\nPaling Hemat No. 24 dari 561 tempat menginap di Hohhot\nPaling Hemat No. 25 dari 561 tempat menginap di Hohhot\nPaling Hemat No. 26 dari 561 tempat menginap di Hohhot


35 NORTH HONDA | San Antonio, TX 78208 | Angies List\nYou are hereAngie's List : Local Reviews : San-antonio : 35 NORTH HONDA : 35 NORTH HONDA\n1575 N IHSan Antonio, TX 78208(210) 655-5599 Services: Motorcycle RepairOn Angie's List Since: 7/5/2010Licensed: UNKNOWN(All statements concerning insurance, licenses, and bonds are informational only, and are self-reported. Since insurance, licenses and bonds can expire and can be cancelled, homeowners should always check such information for themselves.) Angie's List Rating for


PANGUNGKAPON 19 - BIBLE & BUKU ENDE ONLINE\n19:1 Dung salpu i, hubege ma di banua ginjang soara na gogo songon sian torop halak, na mandok: Halleluya! Rimpun di Debatanta do haluaon dohot hasangapon dohot hagogoon!\n19:2 Ai na sintong jala na tigor do angka uhumna, ai nunga diuhumi Ibana boruboru na jahat, na balga i, naung mangago tano on binahen ni parmainanonna, jala diluluhon Ibana do mudar ni naposona sian tanganna.\n19:3 Dung i didok nasida ma paduahalihon: Halleluya! Na manaek do timusna ro di salelenglelengna!\n19:4 Jala manungkap ma sintua na duapulu opat i ro di parngolu na opat i laho sumomba Debata, na hundul di habangsa i, angka ninna ma: Amen! Halleluya!\n19:5 Jadi ruar ma sada soara sian habangsa i na mandok: Puji hamu ma Debatanta, hamu saluhut naposona, na mangkabiari Ibana, angka na metmet nang angka na balga!\n19:6 Dung i hubege ma songon soara ni natorop situtu, songon soara ni aek godang, songon soara ni angka ronggur na gogo, na mandok: Halleluya! Ai nunga mangarajai Tuhan Debatanta, Sigomgom saluhutna!\n19:7 Marlas ni roha ma hita jala mariaia, jala talehon ma tu Ibana hasangapon, ai nunga jumpang hasampuran raya ni Birubiru i; nunga hobas soripadana.\n19:8 Nunga dilehon tu ibana abit na saksak jala na ias sialithononna. Ia abit na saksak i, i ma hapintoron ni angka na badia.\n19:9 Laos didok ma tu ahu: Surathon ma: Martua do angka na jinou tu panganon ujuan ni Birubiru i! Jala didok do tu ahu: On do angka hata na sintong na sian Debata!\n19:10 Jadi manungkap ma ahu tujolo ni patna, sumomba ibana, gabe didok ma tu ahu: Unang ma songon i! Donganmu naposo do ahu jala dongan ni angka hahaanggim, angka naung manjalo panindangion sian Jesus. Debata do sisombaonmu! Ai panindangion taringot tu Jesus i do tondi panurirangon.\n19:11 Dung i huida ma mungkap banua ginjang, tarida ma disi sada hoda sihapaspili; ia na hundul di ginjangna margoar Haposan jala Parsintong. Marhatigoran do Ibana manguhum jala marporang.\n19:12 Alai songon nala ni api do anggo matana, torop do tumpal harajaon di uluna; adong do Goarna tarsurat, na so binoto ni manang ise, ia so holan Ibana.\n19:13 Diuloshon do abit na tinubar tu mudar, didok do Goarna: Hata ni Debata.\n19:14 Mangihut do tu Ibana angka parangan na di banua ginjang, angka na mangkunduli hoda sihapaspili; haen na saksak jala na ias do abitnasida.\n19:15 Na ruar do podang na tajom sian pamanganna, asa i tampulhononna tu angka bangso. Parmahanonna ma nasida dohot tungkot bosi, jala Ibana do mandege pangilangan ni anggur pangarimasan ni muruk ni Debata, Sigomgom saluhutna.\n19:16 Na tarsurat do Goarna di ulosna nang di gontingna: Raja ni angka raja jala Tuhan ni angka tuan.\n19:17 Dung i huida ma sada surusuruan jongjong di bagasan mata ni ari, na manjoujou marsoara na gogo, didok ma tu saluhut pidong angka na habang martongatonga langit: Ro ma hamu, marpungu ma hamu tu panganon na balga, na pinarade ni Debata!\n19:18 Naeng ma allangonmu sibuk ni angka raja dohot sibuk ni angka induk dohot sibuk ni angka pargogo dohot sibuk ni angka hoda ro di na hundul di ginjangna, sibuk ni angka anak mata dohot hatoban, nang na metmet nang na balga!\n19:19 Jadi huida ma binatang i dohot angka raja ni tano on ro di angka parangannasida, nunga marluhut laho marmusu dompak na hundul di atas hoda i nang dompak angka paranganna.\n19:20 Gabe tartangkup ma binatang i rap dohot panurirang pargapgap i, naung mambahen angka tanda di jolona, parhiteanna paotootohon angka na manjalo partinandaan ni binatang i ro di angka na sumomba gombaranna. Mangolu do na dua i didabu tu laut api na marsigorgor mardongan barerang.\n19:21 Ia angka na tading i dipusa do dohot podang na ruar sian pamangan ni na mangkunduli hoda i, gabe butong ma saluhut pidong dibahen sibuknasida.


Rom 10 | Bibel online |Terjemahan Dunia Baru\nNa mambahen sasahalak sintong di jolo ni Debata (1-15)\nMamangke pamangan laho mamaritahon hata i (10)\nMalua do ganup halak na manjou goar ni Debata, i ma Jahowa (13)\nUlina i haroro ni angka parbarita na mamboan barita na uli (15)\nNdang olo manjalo barita na uli (16-21)\n10 Ale angka dongan, na hupangido jala na hutangiangkon tu Debata, i ma asa malua nasida. 2 Boi ma hudok marsitutu do nasida marhobas tu Debata, alai ndang diihuthon nasida parbinotoan na sintong taringot tu Debata. 3 Ai ndang diboto nasida manang aha na mambahen sasahalak sintong di jolo ni Debata. Alai marsitutu do nasida patuduhon na sintong nasida di jolo ni Debata mangihuthon cara ni nasida sandiri. Jala ndang diulahon nasida uhum ni Debata na tigor. 4 Ndang marlangku be Patik i, ai nunga digohi i di bagasan Kristus. Alani i, sude halak na porsea, boi didok mangulahon na sintong di jolo ni Debata. 5 Hea do disurat si Musa taringot tu halak na didok mangulahon na sintong ala mangulahon Patik i, “Halak na mangulahon patik, mangolu ma ibana ala ni patik i.” 6 Alai songon on do Hata ni Debata taringot tu halak na didok mangulahon na sintong alani haporseaon, “Unang ma didok hamu di bagasan rohamuna, ‘Ise do na naeng nangkok tu banua ginjang?’ lapatanna laho mamboan Kristus i turun, 7 manang, ‘Ise ma na turun tu lombang na mansai bagas?’ lapatanna laho mamboan Kristus sian tonga-tonga ni angka na mate.” 8 Aha do na didok na tarsurat i? Na tarsurat i mandok, “Jonok do hata i tu hamu, di pamanganmuna jala di bagasan rohamuna sandiri do i”, i ma “hata” na tabaritahon na dijalo marhite haporseaon. 9 Ai molo dibaritahon hamu marhite pamanganmuna, Jesus i Tuanmuna, jala molo marhaporseaon hamu naung dipahehe Debata do Kristus i sian na mate, malua ma hamu. 10 Asa boi sasahalak didok mangulahon na sintong, ingkon patuduhononna do haporseaon na sian roha, jala asa malua ibana ingkon patuduhononna do haporseaonna i tu na asing. 11 Ai didok do di na tarsurat i, “Manang ise na porsea tu ibana ndang gabe maila.” 12 Ai ndang adong imbar ni halak Jahudi dohot halak Junani. Sarupa do Tuan ni nasida, i ma na burju tu saluhut halak na manjou Ibana. 13 Ai “malua do ganup halak na manjou goar ni Debata, i ma Jahowa”. 14 Alai songon dia ma nasida manjou goarna molo so porsea dope nasida tu Ibana? Jala songon dia ma nasida porsea molo so hea dope dibege nasida taringot tu Ibana? Jala songon dia ma nasida mambege molo so adong na mamaritahon? 15 Dung i, ise ma na laho marbarita molo so adong na marsuru? Songon na nidok ni na tarsurat i: “Ulina i haroro ni angka parbarita na mamboan barita na uli!” 16 Nang pe songon i, ndang sude halak olo manjalo barita na uli. Ai hea do didok si Jesaya, “Ale Jahowa, ise do na porsea tu barita na pinaboanami?”* 17 Alani i, sasahalak boi porsea molo dung dibege do barita i. Jala begeonna ma i dung adong na mamaritahon taringot tu Kristus. 18 Alai husungkun ma hamu: Tutu do ndang dibege nasida hata i? Sasintongna, dibege do. Ai tarsurat do, “Sahat do soara ni nasida tu liat portibi on, jala sahat do hata ni nasida tu ujung ni portibi on.” 19 Husungkun ma hamu muse: Na so diboto halak Israel do i? Sasintongna, diboto do. Ai nunga parjolo dipaboa si Musa hata ni Debata na mandok, “Bahenonku ma hamu mangiburu tu angka jolma na sian bangso na asing. Jala bahenonku ma hamu muruk marhite sada bangso na oto.” 20 Alai barani do si Jesaya pasahathon hata ni Debata na mandok: “Angka halak na so mangalului Ahu jumpangna do Ahu. Jala halak na so manungkun taringot tu Ahu tandaonna do Ahu.” 21 Jala didok do muse taringot tu halak Israel: “Ganup tingki do hutogihon bangso na mangalo jala na jogal roha i, asa mulak tu Ahu.”\n^ As. “na binege nasida sian hami”.


PANGUNGKAPON 22 - BIBLE & BUKU ENDE ONLINE\n22:1 Dung i dipatuduhon ma tu ahu batang aek hangoluan na tio songon sorminan, na ruar sian habangsa ni Debata dohot Birubiru i.\n22:2 Di tongatonga ni alamanna dohot di batang aek i angkupangkup adong hau hangoluan, na marparbue sampuludua hali, na mangalehon parbuena ganup bulan; ia bulung ni hau i gabe hahisaron ni angka bangso.\n22:3 Ndang adong be na hona bura. Disi do habangsa ni Debata dohot Birubiru i; angka naposona i ma marhalado di Jolona.\n22:4 Idaonnasida do Bohina; di pardompahannasida do Goarna.\n22:5 Ndang masa be disi borngin, ndang ringkot be di nasida palito manang sondang ni mata ni ari, ai sondangan ni Tuhan Debata do nasida, jala na mangarajai do nasida salelenglelengna\n22:6 Dung i didok ma mandok ahu: Haposan do angka hata on jala na sintong; disuru Tuhan Debata, nampuna tondi ni angka panurirang, do surusuruanna, patuduhon tu angka naposona angka na naeng masa tibu.\n22:7 Ida ma, gira do Ahu ro! Martua ma na mangaradoti angka hata panurirangon na di bagasan buku on!\n22:8 Ahu, Johannes, do marnida jala umbege angka on. Jadi dung hubege jala huida, manungkap ma ahu marsomba tujolo ni pat ni surusuruan, na patuduhon angka i tu ahu.\n22:9 Jadi didok ma mandok ahu: Unang ma songon i! Donganmu naposo do ahu jala dongan ni angka hahaanggim, dongan ni angka panurirang dohot angka na mangaradoti hata ni buku on. Debata ma somba!\n22:10 Dung i didok ma mandok ahu: Unang sahapi angka hata panurirangon ni buku on, ai jonok ma tingkina!\n22:11 Tong ma didatdati siula hajahaton mangulahon hajahaton; tong ma diramuni na ramun i dirina; tong ma diulahon na tigor i hatigoran; tong ma diparbadiai na badia i dirina!\n22:12 Ida ma, gira ma Ahu ro! Boanonku ma upa silehonon tu ganup, hombar tu na niulana!\n22:13 Ahu do Mulana jala Punsuna, Parjolo jala Parpudi, Bonana jala Ujungna!\n22:14 Martua ma angka na mamburi abitnasida, asa marhuaso nasida marjambar di hau hangoluan i jala masuk sian angka harbangan tubagasan huta i.\n22:15 Dibalian ma angka biang dohot angka siulahon rasun dohot angka parmainan dohot pamunu dohot sioloi na so Debata, ro di nasa na mangkaholongi jala na mangulahon gabus.\n22:16 Ahu, Jesus, marsuru surusuruanku, mangkatindangkon tu hamu angka on, mandapothon angka huria i. Ahu do urat dohot marga ni Daud, bintang sipaias na marsinondang i!\n22:17 Jadi didok Tondi dohot oroan i: Ro ma Ho! Laos dohonon ni na umbegesa: Ro ma Ho! Sai ro ma na mauas; dijalo na giot roha i ma aek hangoluan i, dalan basabasa!\n22:18 Ahu mangkatindangkon di ganup, na umbege angka hata panurirangon ni surat on: Ia adong na manambai tusi, tambaan ni Debata ma tu ibana angka haporsuhon, na tarsurat di bagasan buku on.\n22:19 Jadi molo adong na mamuati angka hata ni buku panurirangon on, buatan ni Debata ma tohapna na di hau hangoluan dohot di huta na badia i, angka na tarsurat di bagasan buku on.\n22:20 Didok Ibana na mangkatindangkon on; Olo, na ro ma Ahu tibu! Amen; ro ma Ho, ale Tuhan Jesus!\n22:21 Didongani asi ni roha ni Tuhan Jesus ma angka na badia!


Yesaya 42 (TOBA)\n<< Yesaya 42 >>\nI. Panurirangon taringot tu naposo ni Debata na sintong i, i ma Messias i 1-9. II. Pujipujian di Jahowa, parmonang na borhat i 10-17. III. Bolong pe Israel ala ni hajahatonna do 18-25\n1(I.) Ida ma naposongki na hutogu; na hupilliti hasudungan ni rohangku! Nunga huampehon Tondingku tu ibana: Tariashononna ma uhum tu angka bangso parbegu.\n2Ndang joujou ibana manang pangiaronna soarana, jala ndang patubegehononna soarana di alaman.\n3Arung naung marosahi, ndang laos ponggolhononna, jala sumbu na marnehetnehet i, ndang laos intopanna, hombar tu hasintongan tariashononna uhum.\n4Ndang olo loja ibana manang mandate, paima dipahot uhum di tano on, jala angka pulopulo mangkalungunhon patikna.\n5Songon on do hata ni Debata Jahowa, sitompa langit, dohot na paherbangkonsa, na pajarar tano on ro di angka suansuananna, na mangalehon hosa tu bangso na maringan di atasna dohot tondi tu angka na mardalani disi.\n6Ahu, Jahowa na manjou ho marhitehite hatigoran, jala ahu manogu tanganku; sai ramotanku do ho jala lehononku do ho bahen bangso parjanjian, bahen panondang di angka parbegu.\n7Mambungka angka mata ni halak na mapitung, paruarhon sian hurungan halak na tarhurung, sian bagas hurungan halak na maringan di haholomon.\n8Ahu do Jahowa, i ma goarhu! Jala ndang lehononku hasangaponku tu na asing manang hamuliaonku tu angka ganaganaan.\n9Panurirangon angka sian na robi, ida ma, nunga ro, jala angka nambura ahu do paboahon; tagan so martumbur dope nunga hupatubegehon tu hamu.\n10(II.) Endehon hamu ma sada ende na imbaru di Jahowa, hamuliaonna sian ujung ni tano on, tole hamu angka na tuat tu laut ro di isina i, tole hamu angka pulo ro di isina i.\n11Pangiar ma soaram ho ale halongonan ro di angka hutana, nang angka pagaran na niinganan ni Kedar! Marolopolop ma halak isi ni dolok batu, sian punsu ni angka dolok ma nasida mariaia.\n12Ingkon lehononnasida hamuliaon di Jahowa jala baritahononna hatongamonna di angka pulo.\n13Borhat ma Jahowa songon ulubalang, sunggulonna ma hamuruhon songon jolma parmusu; pagogoonna ma soarana huhut marsurak dompak musuna angka na pinatundukna i.\n14Sai sip do ahu sian na robi, sai hohom ahu manganjuanju; alai anggo nuaeng mangangguhi ma ahu, songon parompuan na mangae posoposona jala marngongosngongos hosangku sian murukku dompak saluhutna.\n15Tarulang bahenonku angka dolok dohot robean, jala pahasangonku ma saluhut duhutduhut disi, jala bahenonku ma angka batang aek gabe pulopulo, jala arsihanku ma angka lintong.\n16Jala toguonku ma halak na mapitung di dalan na so binotonasida i, padalanonku nasida di angka dalan balobung na so tinandanasida i; bahenonku ma haholomon di jolonasida gabe hatiuron, jala dalan angka na marlegotlegot gabe hahornopon. I ma angka sibahenonku, jala ndang tadingkononku nasida.\n17Ingkon sumurut tu pudi, jala tarurak situtu halak na marpos ni roha di ganaganaan na niuhir halak na mandok tu ganaganaan na tinompa: Hamu do debatanami!\n18(III.) Tangihon ma, hamu ale angka na nengel, jala manaili ma, hamu ale angka na mapitung asa marnida.\n19Tung ise ma na mapitung, molo so naposongku? Manang na nengel songon suruanku na husuru i? Tung ise ma mapitung songon hasahatan ni dame i, jala mapitung songon naposo ni Jahowa?\n20Godang do nian diida ho alai ndang diradoti roham; dibungka pe pinggolna duansa, alai ndang ditangihon.\n21Dihalomohon Jahowa do patimbulon dohot pasangapon patikna ala ni hatigoranna.\n22Alai anggo nuaeng bangso na pinupusan dohot na tinaban do nasida, marhoihoi di angka godung do nasida sude, jala martamonding di angka bagas hurungan; gabe tabantaban do nasida, jala ndang adong nanggo sahalak na paluahon, gabe sintahan tahe jala ndang adong na mandok: Paulak ma i!\n23Ise ma sian hamu na umpinggol hata i, laos diparateatehon jala ditangihon na masa sogot?\n24Tung ise ma naung mangalehon Jakkob gabe sintahan dohot Israel tu halak partaban? Nda Jahowa do i ala dompak ibana hita mardosa? Jala ndang olo nasida mardalan di angka dalanna i manang tumangihon patikna i!\n25Dibahen i diusehon ibana ma tu nasida parpiar ni rimasna dohot hamusuon na sobu situtu, jala disurbu nasida humaliang, hape laos so mananda nasida jala disoksohi, hape laos so diparateatehon nasida!


05 V Musa | Alkitab TOBA\nCategory Archives: 05 V Musa\nAugust 21, 2008 · 13:03\nV Musa 1\nV Musa 2\n2:1 Dung i mamedu ma hita jala mardalan tu halongonan di dalan laho tu laut arung, songon naung pinaboa ni Jahowa hian tu ahu gabe italiati tor Seir na nia leleng.\n2:2 Dung i ro ma hata ni Jahowa tu ahu songon on:\n2:3 Nunga sae lelengna hamu mangaliati tor on, mamedu ma hamu dompak utara!\n2:4 Paboa ma tu bangso on: Bolusonmuna ma nuaeng parbalohan ni hahamuna, i ma pinompar ni si Esau, angka na maringan di Seir, mabiar ma nasida tagamon mida hamu, dibahen i ingkon ramotanmuna situtu dirimuna.\n2:5 Ndang jadi masisindir hamu marmusu dompak nasida, ai anggo sian tanonasida i ndang lehononku tu hamu nanggo santopap, ai nunga hulehon tor Seir tu pinompar ni si Esau bahen partalianna.\n2:6 Ia sipanganon ingkon tuhoronmuna do sian nasida, asa jadi hamu mangan, tapian pe ingkon tuhoronmuna do sian nasida asa jadi hamu minum.\n2:7 Ai nunga dipasupasu Jahowa, Debatam ho di saluhut ulaon ni tanganmu. Ibana do manarihon ho saleleng mardalan di halongonan na bolon on; nunga pola opatpulu taon lelengna sai didongani Jahowa, Debatam do ho, ndang hurangan ho di manang aha.\n2:8 Jadi dung salpu itabolus hahantai, i ma pinompar ni si Esau, angka na maringan di Seir, di dalan laho tu adaran, olat ni Elat dohot Esion Geber, gabe mamedu hita muse umbolus dalan tu halongonan Moab.\n2:9 Dung i ro muse hata ni Jahowa tu ahu: Ndang jadi hagogotan Moab bahenonmu, jala ndang jadi masisindir hamu marmusu dompak nasida, ai anggo sian tanona ndang adong lehononku bahen partalianmu; ai nunga hulehon Ar tu pinompar ni si Lot bahen partalianna.\n2:10 Anggo di na robi halak Emi maringan disi, i ma sada bangso na bolon na torop jala na marhuaso, songon halak Enak.\n2:11 Taretong nasida huhut tu halak Repaim, suang songon halak Enak, jadi digoar halak Moab do nasida halak Emi.\n2:12 Di Seir pe maringan do na jolo halak Hori, gabe ro pinompar ni si Esau manoluk tanona i, jala siap nasida dibahen, laos nasida maringan disi singkatna, suang songon na binahen ni Israel tu tano partalianna, na nilehon ni Jahowa tu nasida.\n2:13 Nuaeng pe borhat ma hamu jala taripari hamu sunge Zered. Jadi itataripari ma sunge Zered i.\n2:14 Alai anggo lelengna hita mardalan sian Kades-Barnea sahat ro di na manaripari sunge Zered hita, tolupulu ualu taon do, paima sun siap sandok sundut halak parmusu sian tongatonga ni parsaroan i, songon naung niuarihon ni Jahowa hian tu nasida.\n2:15 Tole huhut tangan ni Jahowa mangalo nasida laho maniaphon nasida sian tongatonga ni parsaroan i, paima sun siap nasida.\n2:16 Jadi dung songon i siap sude halak parmusu, mate tahe sian tongatonga ni bangso i.\n2:17 Ro muse hata ni Jahowa tu ahu songon on:\n2:18 Ingkon bolusonmu sadarion parbalohan ni Moab mardonokkon Ar.\n2:19 Jadi jonok ma ho masidolosan dohot Amon. Ndang jadi hagogotan nasida bahenonmu jala ndang jadi masisindir ho marmusu dompak nasida, ai anggo sian tano ni halak Amon ndang adong lehononku tu ho bahen partalianmu; ai nunga hulehon tano i tu pinompar ni si Lot, bahen partalianna.\n2:20 Nang luat i taretong do i tu halak Repaim, ala halak Repaim maringan disi na jolo, jadi digoar halak Amon ma nasida halak Samsumi.\n2:21 I ma sada bangso na bolon, na torop jala na marhuaso suang songon halak Enak; alai direndephon Jahowa do nasida di adopannasidai, laos dionjar halak Amon nasida, gabe nasida maringan disi singkatna.\n2:22 Songon naung binahen ni Jahowa marhite sian pinompar ni si Esau, angka na maringan di Seir, uju siniaphonna halak Hori maradophon nasida, asa nasida manoluk tano i, laos maringan disi singkatna rasirasa sadarion.\n2:23 Suang songon i halak Awi, angka na maringan di sosor sahat ro di Gaza, gabe ro halak Kreta, angka naung bungkas sian Kreta maniaphon nasida, laos maringan disi singkatna.\n2:24 Borhat ma hamu mardalan jala taripari hamu ma sunge Arnon! Ida ma, nunga Ahu pasahathon tu bagasan tanganmu si Sihon, raja sian Hesbon, halak Amori, rap dohot tanona; pungka hamu ma manoluk tanona dohot marmusu dompak ibana.\n2:25 Apala sadarion ma Ahu mamungka mangalehon roha hagodoron dohot biar mida ho, tu angka bangsona di toru ni sandok langit i; molo sahat dibege nasida baritam, ingkon raion jala rianon nasida maradophon ho.\n2:26 Dung i husuru ma angka suruan sian halongonan Kadermat manopot si Sihon, raja sian Hesbon, mandok hata hadameon nian songon on:\n2:27 Ua loas ma ahu mamolus sian luatmu, dalan na bolon do ihutihutongku, unang pe ahu manimbil tu siamun manang tu hambirang.\n2:28 Sipanganon i ingkon marpanuhor gadisonmu tu ahu, asa mangan ahu; aek pe songon i ingkon marpanuhor do lehononmu tu ahu, asa inumonku; asal mardalan pat ahu mamolus sian luatmu.\n2:29 Suang songon na binahen ni pinompar ni si Esau tu ahu, angka na maringan di Seir, nang halak Moab angka na maringan di Ar, paima tolhas hutaripari Jordan sahat tu tano naung binasabasahon ni Jahowa, Debatanami tu hami.\n2:30 Alai ndang olo si Sihon, raja sian Hesbon, mangaloas hita mamolus sian luatna; ai nunga ditangkangi Jahowa, Debatamu tondina jala dipajogal ia rohana, ala naeng pasahatonna ibana tu bagasan tanganmu, songon na andar sadarion.\n2:31 Dung i ro ma hata ni Jahowa tu ahu: Ida ma, nunga hupungka pasahathon si Sihon rap dohot tanona di adopanmu, dibahen i pungka hamu ma manoluk tanona bahen partalianmuna.\n2:32 Dung i ruar ma si Sihon manjumpangkon hita tu Jahas, ibana dohot sandok bangsona, naeng marmusu.\n2:33 Alai dipasahat Jahowa, Debatanta i, ibana di adopanta, gabe itataluhon ibana rap dohot angka anakna dohot sandok bangsona.\n2:34 Jadi patu ma itabahen uju i sude hutana jala itaharomhon ganup huta, angka baoa, parompuan dohot dakdanak, nanggo sahalak ndang teba italoas.\n2:35 Holan pinahan i tahe italaum di hita ro di tabantaban sian huta angka na itapapatu.\n2:36 Olat ni Aroer na martopihon sunge Arnon ro di huta angka na martopihon sunge i, sahat ro di Gilead, ndang adong nanggo sada huta na so tarpapatu hita dibahen toguna; tung saluhutna do dipasahat Jahowa, Debatanta i tu bagasan tanganta.\n2:37 Holan tu tano ni halak Amon ndang jumonok ho ro di sandok luat na martopihon sunge Jabok dohot huta angka na di atas tor ro di sude naung nioraan ni Jahowa, Debatanta i hian.\nV Musa 3\n3:1 Dung i muse mamedu hita jala nangkok sian dalan tu Basan; jadi ruar ma si Og, raja sian Basan manjumpangkon hita, ibana rap dohot sandok bangsona, naeng marmusu di Edrei.\n3:2 Dung i ro ma hata ni Jahowa tu ahu; unang ho mabiar mida ibana, ai nunga Ahu pasahathon ibana tu bagasan tanganmu rap dohot sandok bangsona dohot tanona, ingkon bahenonmu tu ibana, songon naung binahenmi tu si Sihon, raja ni halak Amori, na maringan di Hesbon.\n3:3 Jadi dipasahat Jahowa, Debatanta i ma tutu nang si Og, raja sian Basan rap dohot sandok bangsona tu bagasan tanganta, gabe saut patu ibana itabahen, nanggo sahalak ndang adong teba sian ibana.\n3:4 Itapapatu ma tutu uju i saluhut hutana, ndang adong nanggo sada huta na so tarrampas sian nasida, onompulu huta ro di sandok luat Argob, gomgoman ni si Og di Basan.\n3:5 Luhutna i angka huta na gonting do, marparik batu na timbo do, marharbangan jala marransangransang, so padohot angka huta na so marparik mansai torop.\n3:6 Itaharomhon do saluhutna i, suang songon na itabahen tu si Sihon, raja sian Hesbon, harom binahen ganup huta, baoa, parompuan dohot dakdanak.\n3:7 Alai anggo sandok pinahan dohot tabantaban sian angka huta i italaum do di hita.\n3:8 Jadi itabuat uju i tano na di bariba ni Jordan sian tangan ni na dua raja Amori, olat ni sunge Arnon sahat ro di dolok Hermon.\n3:9 (Halak Sidon tahe manggoar Hermon i Sirion, jala halak Amorimanggoar ibana Senir.)\n3:10 Saluhut huta di adaran ro di sandok Gilead dohot sandok Basan sahat ro di Salka dohot Edrei, huta angka na masuk tu gomgoman ni si Og di Basan.\n3:11 Ai holan si Og, raja sian Basan, teba sian pasipasi ni halak Repaim; ida ma, anggo podomanna, podoman bosi tahe, nda di Rabba ni halak Amon do i? Sia asta unjurna jala opat asta bohangna mangihuthon asta ni sada baoa.\n3:12 I ma tano i na itasoluk uju i olat ni Aroer na martopihon sunge Arnon; jadi satonga sian tor Gilead ro di angka hutana nunga hulehon hian tu halak Ruben dohot halak Gad.\n3:13 Alai na lobi sian Gilead ro di sandok Basan, gomgoman ni si Og i, hulehon do tu na satonga marga Manasse, sandok luat Argob di sandok Basan, i ma na targoar tano ni halak Repaim.\n3:14 Si Jair, anak ni si Manasse mambuat sandok luat Argob, sahat ro di parbalohan ni halak Gesur i dohot Maakat i, jala digoar do Basan i angka sosor ni si Jair mangihuthon goarna sandiri rasirasa sadarion.\n3:15 Anggo tu si Mahir hulehon do Gilead.\n3:16 Jala tu halak Ruben dohot Gad hulehon do olat ni Gilead sahat ro di sunge Arnon (parsitongaan ni sunge i do partalpahanna) sahat muse tu sunge Jabok, parbalohan ni halak Amon.\n3:17 Angkup ni tano adaran dohot Jordan parbalohanna olat ni Kineret sahat ro di laut di adaran, i ma laut sira di toru ni robean ni Pisga tungkan habinsaran.\n3:18 Dung i hudok ma uju i tu hamu songon on: Nunga dilehon Jahowa, Debatamuna i tano on tu hamu bahen partalian, dibahen i ingkon tang marsinjata be hamu nasa sialo musu taripar manguluhon hahaanggimuna, i ma halak Israel i.\n3:19 Holan angka jolmamuna, anakkonmuna dohot dorbiamuna (ai huboto pardorbia na godang do hamu) ingkon naung nilehon tu hamu.\n3:20 Paima marhasonangan dibahen Jahowa hahaanggimuna i, suang songon hamu, asa dohot nasida manoluk tano, silehonon ni Jahowa, Debatamuna i tu nasida di bariba ni Jordan; dung i jadi ma mulak ganup tu partalianna be, naung hulehon tu hamu.\n3:21 Hudok ma huhut uju i tu si Josua songon on: Nunga matam sandiri marnida saluhut naung binahen ni Jahowa, Debatamuna i, tu na dua raja on, suang songon i bahenon ni Jahowa tu saluhut harajaon, angka sitopotonmu.\n3:22 Unang hamu mabiar mida nasida, ai Jahowa, Debatamuna sandiri marporang humongkop hamu.\n3:23 Dung i marhuraja ahu uju i tu Jahowa mangido:\n3:24 Ale Tuhan Jahowa! Nunga tutu dipungka Ho patuduhon tu naposom hatimbulonmu dohot tanganmu na gogoi; ai tung Debata dia ma di banua ginjang manang di tano on na tarbahensa patupahon songon jadijadianmi dohot songon hagogoonmi?\n3:25 Ua loas ma ahu taripar, asa huida tano na denggan i na di bariba ni Jordan, tor na denggan on rap dohot Libanon.\n3:26 Alai marronirimas do Jahowa mida ahu, ala hamu, gabe ndang ditangihon tangiangki, lam ninna Jahowa do mandok ahu: Nunga sae di ho! Unang be datdati hatam mandok tu Ahu taringot tu hata on!\n3:27 Nangkok ma ho tu punsu ni Pisga jala ranapi ma tano i tungkan hasundutan, tungkan utara, tungkan dangsina dohot tungkan habinsaran, jala tatap ma i dohot matam, ai ndang tarbahen ho tariparanmu Jordan on.\n3:28 Dung i dokkon ma si Josua, asa pir tondina i jala marsihohot, ai taripar do anggo ibana manguluhon bangso on, jala ibana marbagihon tano naung niidam bahen partaliannasida.\n3:29 Jadi tinggal ma hita di rura, tondong ni Betpeor.\nV Musa 4\n4:1 Nuaeng pe, ale Israel, sai tangihon ma aturan dohot uhum, angka na hupodahon tu hamu, sibahenonmuna, asa mangolu hamu jala masuk hamu tu tano siteanonmuna i, na nilehon ni Jahowa, Debata ni ompumuna i tu hamu.\n4:2 Ndang jadi ambaanmuna tu hata naung hutonahon i tu hamu, jala ndang jadi oruanmuna sian i, ingkon radotanmuna do angka tona ni Jahowa Debatamuna i, naung hutonahon i tu hamu.\n4:3 Nunga matamuna sandiri marnida, na binahen ni Jahowa tu Baal-Peor, ai manang ise na mangihuthon tu Baal-Peor, nunga direndephon Jahowa, Debatamu, ibana sian tongatongamu.\n4:4 Alai anggo hamu, angka na marsihohot tu Jahowa, Debatamuna i, mangolu do saluhutna sadarion.\n4:5 Ida ma, nunga hupodahon tu hamu angka aturan dohot uhum, songon na tinonahon ni Jahowa, Debatangku tu ahu, asa bahenonmuna songon i di tano simasukanmuna i bahen partalianmuna.\n4:6 Antong radoti jala ulahon hamu ma angka i, ai i do gabe hapistaranmuna dohot hapantasonmuna di adopan ni angka bangso; ia dung dibege nasida saluhut angka aturan on, gabe dohononnasida ma: Bangso na pistar sahali jala na pantas marroha do bangso na bolon on!\n4:7 Ai tung tu bangso na bolon dia ma songon i jonok angka Debata, songon Jahowa, Debatanta i, manang piga hali pe hita pajoujou Ibana?\n4:8 Ai tung di bangso na bolon dia ma adong aturan dohot uhum na tigor, songon sandok patikon, na hulehon di adopanmuna sadarion?\n4:9 Antong ramoti ma dirim jala parhamaol situtu tondim, asa unang lupa roham di jamita, angka naung niida ni matam, asa unang tallus sian roham saleleng ho mangolu, jala ingkon pabotohononmu do angka i tu angka anakmu dohot tu angka pahompum.\n4:10 Di ari uju na jongjong ho di adopan ni Jahowa, Debatam, di Horeb, uju na nidok ni Jahowa tu ho: Paluhut ma bangso i di Ahu, asa Ahu patubegehon tu nasida hatangku, angka siparateatehononnasida, asa marhabiaran nasida mida Ahu saleleng mangolu nasida di tano on, asa diajarhon huhut tu angka anakkonnasida.\n4:11 Jadi ro ma hamu jumonok laos jongjong di bona ni dolok, jala dolok i marsigorgor di bagasan api sahat ro di parsitongaan ni langit, masa huhut disi parhobot ni ombun dohot haholomon marimpotimpot.\n4:12 Dung i ro ma hata ni Jahowa tu hamu sian tongatonga ni api; dibege hamu do nian anggo soara ni hata, alai ndang adong diida hamu anggo rupa, holan soara i do.\n4:13 Dung i dibaritahon Ibana ma tu hamu padan binahenna, naung tinonahonna tu hamu ulahononmuna, i ma hata na sampulu i, laos disurathon do i tu dua lei batu.\n4:14 Jala ahu didokkon Jahowa uju i mangajarhon tu hamu angka aturan dohot patik, angka sibahenonmuna di tano sitopotonmuna taripar tusi bahen partalianmuna.\n4:15 Antong tangkas situtu ma ramoti hamu rohamuna, ai ndang diida hamu agia aha rupa di ari uju Jahowa mandok hatana tu hamu di atas Horeb sian tongatonga ni api.\n4:16 Asa unang laos hamu mangago dirimuna, hamu tahe mambahen di hamu ganaganaan na niuhir manang na tinuang, sumansuman ni baoa manang parompuan.\n4:17 Manang sumansuman ni sandok pinahan na di tano on, manang sumansuman ni sandok pidong na marhabong, na habang di toru ni langit.\n4:18 Manang sumansuman ni sandok gulokgulok na manjirir di tano i, manang sumansuman ni sandok dengke di bagasan aek na di toru ni tano.\n4:19 Jala na so tupa manaili matam dompak langit paberengbereng mata ni ari dohot bulan dohot angka bintang ro di sandok parangan di langit tahe, gabe olo ho elaelaonna asa marsomba tusi dohot mangoloi, angka naung tinurpukkon ni Jahowa, Debatam nian tu saluhut bangso, angka na di toru ni sandok langit.\n4:20 Alai anggo hamu nunga pola Jahowa mambuat dohot manogihon hamu ruar sian liang bosi, sian Misir tahe, asa hamu gabe bangso parjambaranna, songon na andar sadarion.\n4:21 Nunga pola tarrimas situtu Jahowa mida ahu ala hatahatamuna i, pola maruari Ibana na so jadi ahu manaripari Jordan, jala na so jadi ahu masuk tu tano na denggan i, na naeng lehonon ni Jahowa Debatam tu ho bahen partalianmu.\n4:22 Ingkon mate ahu tahe di tano on, ndang jadi anggo ahu manaripari Jordan, alai anggo hamu tariparanmuna do i jala soluhonmuna tano na denggan i.\n4:23 Antong tangkas ma ramoti hamu dirimuna, asa unang tung dihalupahon hamu padan na binahen ni Jahowa, Debatamuna i tu hamu, unang hamu mambahen di hamu ganaganaan, sumansuman ni manang aha pe, songon naung nioraan ni Jahowa Debatam ho.\n4:24 Ai api na mangallang do Jahowa, Debatam, sada Debata parlulu.\n4:25 Molo dung sanga hamu maranak jala marpahompu, nunga pola sanga matua hamu di tano i, hape laos hamu mangago dirimuna, hamu tahe mambahen ganaganaan, sumansuman ni manang aha, jala diulahon hamu sogo ni roha ni Jahowa, Debatamu, asa pahehe rimasna.\n4:26 Jouonku ma sadarion langit dohot tano gabe sitindangi mangalo hamu, asa gira situtu hamu mago sian tano, na naeng soluhonmuna nuaeng bahen partalianmu, dung ditaripari hamu Jordan i; ndang tagamon sadia leleng hamu maringan disi, ai ingkon rendep situtu hamu.\n4:27 Jadi marserak ma hamu di tongatonga ni angka bangso bahenon ni Jahowa, gabe otik na ma bilangan ni jolma tinggal sian hamu di tongatonga ni angka bangso parbegu, haambolonganmuna i tinogihon ni Jahowa.\n4:28 Jadi oloanmuna ma disi angka debata sileban, jadijadian ni tangan ni jolma, hau tahe dohot batu, angka na so marnida manang marbinege, manang mangan manang manganggo pe.\n4:29 Alai ia dilului hamu olat ni Jahowa, Debatamu, sai jumpang ho do Ibana, molo tung dilului hamu Ibana sian nasa rohamu dohot sian nasa ateatemu.\n4:30 Ia dung targogot ho jala manginona tu ho sude angka hata on, mulak ma roham di ujung ni angka ari tu Jahowa, Debatam, jala tangihononmu soarana.\n4:31 Ai Debata na marasi roha do Jahowa, Debatamu, ndang tagamon tadingkononna ho, manang agoonna ho, jala ndang tagamon halupahononna padan naung binahenna i tu angka ompum, pola maruari Ibana tu nasida.\n4:32 Ua usouso ma ho di angka ari na robi, angka na jumolo sian ho, olat ni ari uju Debata manompa jolma di atas tano on, sian ujung ni langit na sada tu ujung ni langit na asing, manang dung ma masa hata songon i balga, manang tarbege na tudos tusi?\n4:33 Manang dung adong sada bangso na umbege soara ni Debata mangkatai sian tongatonga ni api, songon naung binegem i nian, hape tong do mangolu?\n4:34 Manang dung ma Debata marsangkap naeng ro mambuat di Ibana sada bangso sian tongatonga ni bangso na asing marhite sian pangunjunan, angka tanda, angka halongangan dohot marhitehite hamusuon, huhut marhitehite tangan na gogo dohot botohon na toltol dohot marhite sian songgotsonggot angka na bolon, hombar tu saluhut naung binahen ni Jahowa, Debatamuna i tu hamu di Misir di adopanmuna?\n4:35 Nunga tung tangkas dipatuduhon anggo tu ho, tama do botoonmu Jahowa do Debata, jala dungkon ni Ibana ndang adong.\n4:36 Nunga pola dipatubegehon tu ho soarana sian banua ginjang naeng mangajari ho, jala dipataridahon tu ho apina na sai balga di atas tano on, hatana pe nunga pola dibege ho sian tongatonga ni api.\n4:37 Ala naung hinaholonganna i angka ompumu, gabe dipillit ma pinomparna dung salpu nasida, jala ditogihon Ibana ho ruar sian Misir marhite sian Bohina, marhite sian gogona na godang i.\n4:38 Asa pabalionna sian partalianna bangso angka na umbolon jala na gumogo sian ho di adopanmu, asa mamboan ho tu tanonasida i na naeng lehononna tu ho bahen partalianmu, songon na andar sadarion.\n4:39 Antong ingkon botoonmu sadarion jala tangkas parateatehononmu marhatutuhon Jahowa do Debata di langit na di ginjang dohot di tano na di toruon, jala dungkon ni Ibana ndang adong be.\n4:40 Dibahen i ingkon ramotanmu angka aturanna dohot tonana, angka na hutonahon i tu ho sadarion, asa marhasonangan ho dohot angka anakmu dung salpu ho, jala asa leleng ho mangolu di tano, na nilehon ni Jahowa Debatam tu ho saleleng ho mangolu.\n4:41 Dung i dipapulik si Musa ma tolu huta di bariba ni Jordan tungkan habinsaran.\n4:42 Asa tarbahen maporus tusi halak sibunu jolma, naung mambunu donganna so tinuntunna, jala ndada dihosom ibana hian na sai laon, asa maporus ibana tu sada sian angka huta i, asa laos mangolu hosana:\n4:43 I ma Bezer di halongonan, di tano na hornop, di tongatonga ni halak Ruben; tole muse Ramot di Gilead di tongatonga ni halak Gad; tole muse Golan di Basan di tongatonga ni halak Manasse.\n4:44 Jala on do patik naung niaturhon ni si Musa di adopan ni halak Israel.\n4:45 On do angka panindangion dohot angka aturan dohot uhum, angka naung pinatolhas ni si Musa tu halak Israel, dung ruar nasida sian Misir.\n4:46 Di bariba ni Jordan, di rura tondong ni Betpeor, di tano ni si Sihon, raja ni halak Amori na maringan di Hesbon, naung tinaluhon ni si Musa dohot halak Israel, dung ruar nasida sian Misir.\n4:47 Laos disoluk nasida tanona rap dohot tano ni si Og, raja sian Basan, duansa tahe raja ni halak Amori na di bariba ni Jordan tungkan habinsaran.\n4:48 Olat ni Aroer na martopihon sunge Arnon, jala sahat ro di dolok Sirion, i ma Hermon.\n4:49 Tole muse sandok adaran di bariba ni Jordan, tungkan habinsaran sahat ro di laut na di adaran di bona ni dolok Pisga.\nV Musa 5\n5:1 Dung i dipaluhut si Musa ma sandok halak Israel, ninna ma mandok nasida: Tangihon ma, ale Israel, aturan dohot uhum, angka sipaboaonku tu pinggolmuna sadarion, guruhon jala parateatehon hamu ma angka i laho patupahon.\n5:2 Nunga pola Jahowa, Debatanta i mambahen padan tu hita di Horeb.\n5:3 Ndada tu angka amanta Jahowa mambahen padan on, tu hita do, tu hita on angka na dison nuaeng, tu luhut hita angka na mangolu.\n5:4 Pola adop bohi be Jahowa mandok hatana tu hita di atas dolok sian tongatonga ni api.\n5:5 Ahu do uju i jongjong di holangholang ni Jahowa dohot hamu laho pabotohon tu hamu hata ni Jahowa; ai mabiar do anggo hamu maradophon api, jala ndang nangkok hamu tu atas dolok i, jadi ninna Ibana ma:\n5:6 Ahu do Jahowa, Debatam, na manogihon ho ruar sian tano Misir, sian bagas parhatobananmu.\n5:7 Ndang jadi marangkup Ahu adong Debatam.\n5:8 Ndang jadi bahenonmu di ho ganaganaan, manang sumansuman dia na di banua ginjang, nang di tano on, ro di na di bagasan aek na di toru ni tano.\n5:9 Ndang jadi ho marsomba tusi manang oloanmu angka i; ai Ahu do Jahowa Debatam, Debata parrimas, na mangaluluhon hajahaton ni amaama tu angka anakna, ro di sundut patoluhon dohot paopathon, angka na sogo roha di Ahu.\n5:10 Alai asi do rohangku di angka na marriburibu, angka na mangkaholongi Ahu, angka na mangaradoti angka patikku.\n5:11 Ndang jadi dohononmu Goar ni Jahowa, Debatam, anggo sian neang ni roha, ai sai na hona toru ni Jahowa do manang ise na mandok Goarna sian neang ni rohana.\n5:12 Ingot hamu ma ari Sabbat i laho pabadiahonsa, songon na tinonahon ni Jahowa, Debatam tu ho.\n5:13 Onom ari ma lelengmu mulaulaon jala radotanmu nasa sibahenonmu.\n5:14 Alai anggo ari papituhon i, ari Sabbat (paradianan) ni Jahowa, Debatam do i, ndang jadi radotanmu disi agia aha ulaon, nang ho, manang anakmu manang borum, manang naposom lahilahi, manang naposom boruboru, ro di pinahanmu, nang na sorang tu ho di bagasan hutam, asa maradian naposom lahilahi dohot naposom boruboru suang songon ho.\n5:15 Ai tama ingkon ingotonmu naposo do ho na jolo di tano Misir, gabe ditogihon Jahowa, Debatam ho ruar sian i marhite sian tangan na gogo dohot botohon na toltol; ala ni do umbahen didokkon Jahowa Debatam ho pabadiahon ari Sabbat i.\n5:16 Ingkon pasangaponmu do natorasmu, songon na tinonahon ni Jahowa, Debatam tu ho, asa leleng ho mangolu jala asa marhasonangan ho di tano, na nilehon ni Jahowa Debatam tu ho.\n5:17 Unang ho mambunu. Unang ho mangalangkup. Unang ho manangko. Unang ho olo sitindangkon gabus maralohon donganmu.\n5:18 Ndang jadi haliangan ni roham jolma ni donganmu, jala ndang jadi haliangan ni roham bagas ni donganmu, manang haumana manang naposona baoa manang naposona boruboru, manang lombuna manang hodana, manang dia pe ugasan ni donganmu.\n5:19 I ma hata i, angka na hinatahon ni Jahowa tu sandok luhutanmuna i di atas dolok sian tongatonga ni api, ombun dohot na holom marimpotimpot mardongan soara na gogo, jala ndang ditambai manang aha, jala disurathon do angka hata i tu dua lei batu, jala dilehon do i tu ahu.\n5:20 Alai dung dibege hamu soara i sian tongatonga ni haholomon, jala marsigorgor dolok i di bagasan api, ro ma hamu jumonok tu ahu, sude indukmuna tahe marmargamarga dohot sintuamuna.\n5:21 Jala didok hamu, ida ma, nunga dipataridahon Jahowa, Debatanta i tu hita hamuliaonna dohot hatimbulonna, jala nunga dipatubegehon tu hita soarana sian tongatonga ni api, jala nunga itaida sadarion, pola Debata mandok hatana tu jolma i, hape tong do mangolu.\n5:22 Nuaeng pe, boasa tagonan ingkon mate hita? Ai suda hita panganon ni api na bolon on, tung sura pabegebegeonta dope soara ni Jahowa, Debatanta i, ingkon mate hita.\n5:23 Ai tung ise ma sian nasa sibuk naung umbege soara ni Debata na mangolu i mandok hatana sian tongatonga ni api songon hita, hape tong do mangolu?\n5:24 Ho ma tahe laho jumonok huhut umbege saluhut sidohonon ni Jahowa, Debatanta i, jala ho muse paboahon tu hami saluhut na pinaboa ni Jahowa, Debatanta i tu ho, ingkon tangihononnami jala patupaonnami do.\n5:25 Jadi dung dibege Jahowa soara ni hatamuna i, angka na nidokmuna i tu ahu, gabe didok Jahowa ma tu ahu: Nunga hubege soara ni hata ni bangso on, angka na pinaboanasida tu ho; denggan do sude na nidoknasida i.\n5:26 Ise ulaning mangalehon tu nasida, asa tongtong marroha sisongon i nasida marhabiaran tu Ahu dohot mangaradoti saluhut tonangku saleleng mangolu nasida, asa marhasonangan nasida dohot pinomparnasida i ro di salelenglelengna!\n5:27 Laho ma ho, paboa ma tu nasida: Muli ma hamu tu undungundungmuna be!\n5:28 Alai anggo ho, ingkon jongjong ho dison, di lambungkon, asa Ahu paboahon tu ho saluhut tona, angka aturan dohot uhum, angka sipodahononmu tu nasida, asa diulahon nasida angka i di tano silehononku tu nasida bahen partalianna.\n5:29 Antong ringkoti hamu ma mangulahon, songon na tinonahon ni Jahowa, Debatamuna i tu hamu, unang hamu manimbil tu siamun manang tu hambirang!\n5:30 Marparange ma hamu di bagasan saluhut dalan naung tinonahon ni Jahowa, Debatamuna i tu hamu, asa mangolu hamu jala marhasonangan hamu, jala leleng hamu mangolu di tano siteanonmuna i.\nV Musa 8\n8:1 Sude patik, angka na hutonahon tu ho sadarion, ingkon ringkotanmuna do i mangulahon, asa mangolu, hamu jala torop, jala masuk hamu tu tano siteanonmuna i, naung niuarihon ni Jahowa tu angka ompumuna i.\n8:2 Ingkon ingotonmu huhut saluhut dalan naung tinogihon ni Jahowa, Debatam ho na opatpulu taon on di halongonan, asa Ibana paserep roham, mangunjuni ho, asa tung tanda manang aha na di bagasan roham, manang na radotanmu angka tonana, manang ndang.\n8:3 Ibana tutu paserep roham, Ibana huhut mangaranapi ho, Ibana muse mangalehon ho mangan Manna, na so tinandam hian, manang tinanda ni angka ompum; asa Ibana pabotohon tu ho, ndada holan sagusagu hangoluan ni jolma, mangolu do tahe jolma i sian ganup hata na ruar sian pamangan ni Jahowa.\n8:4 Pangkeanmu pe ndang olo buruk di dagingmu na opatpulu taon i, patmu pe ndang olo marpurapura.\n8:5 Antong sai tandai ma i di bagasan roham marhatopothon, na niajaran ni Jahowa, Debatam ho, songon amaama na mangajari anakna.\n8:6 Dibahen i tama ingkon radotanmu angka patik ni Jahowa, Debatam, asa marparange ho di angka dalanna marhabiaran mida Ibana.\n8:7 Ai Jahowa, Debatam manogihon ho tu tano na denggan, tu tano na marbatang aek, marmual dohot martao, angka na mabaor di rura dohot di dolok.\n8:8 Sada tano hatubuan ni eme, jagung, hau anggur, hau ara dohot dalimo, tano na marmiak Jetun, jala na marsituak ni loba.\n8:9 Sada tano, na so pola marhangaluton panganonmu rotim disi, jala ndang hurangan ho di manang aha; sada tano batuna do bosi jala sian dolokdolokna tarhali ho tombaga.\n8:10 Ia dung mangan ho jala bosuran, ingkon pujionmu di Jahowa, Debatam, ala ni tano na denggan, naung nilehonna i tu ho.\n8:11 Antong ramoti ma dirim, asa unang lupa roham di Jahowa, Debatam, gabe ndang diradoti ho angka tonana i, uhumna dohot aturanna, angka na hutonahon i tu ho sadarion.\n8:12 Asa unang ia dung mangan ho jala bosuran, jala dipauli ho angka bagas na uli diingani ho.\n8:13 Tole lombum dohot birubirum lam sinur do jala ganda perak dohot sere di ho, ganda huhut saluhut na di ho.\n8:14 Hape lam dipaginjang ho roham jala lupa ho di Jahowa Debatam, na manogihon ho ruar sian tano Misir, sian bagas parhatobanan.\n8:15 Ibana manogunogu ho di halongonan na bolon jala na jorbut, inganan ni ulok tulung api dohot naga dohot hala, tano hasang huhut na so marisi aek; Ibana tahe paruarhon di ho aek sian dolok batu na pir sahali.\n8:16 Ibana mangalehon ho mangan Manna di halongonan, na so tinanda ni angka ompum, asa Ibana paserep roham dohot mangunjuni ho, asa marhasonangan ho bahenonna di ujung.\n8:17 Asa unang dohononmu di bagasan roham: Gogongku sandiri dohot huaso ni tanganku mangomo di ahu hamoraon on.\n8:18 Ingkon paingotingoton ni roham tahe Jahowa, Debatam, ai Ibana do na mangalehon gogo tu ho mangomo angka arta i, asa pahothon padanna naung niuarihonna tu angka ompum, songon na andar sadarion.\n8:19 Alai tung sura lupa roham di Jahowa, Debatam, jala diihuthon ho angka Debata sileban huhut mangoloi jala marsomba tusi, hatindangkononku hian ma tu hamu sadarion, ingkon mago situtu hamu.\n8:20 Songon bangso parbegu, angka naung niago ni Jahowa maradophon hamu, suang songon i hamu mago, ala so ditangihon hamu soara ni Jahowa, Debatamuna i.\nAugust 21, 2008 · 12:58\nV Musa 9\n10:1 Uju i ro ma hata ni Jahowa mandok tu ahu: Dakdak ma di ho dua lei batu, songon parjolo i jala nangkok ma ho mandapothon Ahu tu atas dolok, jala bahen di ho sada poti sian hau.\n10:2 Asa Ahu sandiri muse manurathon tu lei batu i hata angka na di lei batu parjolo i, angka na tinaporanmi, dung i bahenonmu ma angka i tu bagasan poti i.\n10:3 Jadi hubahen ma sada poti sian hau maranti jala hudakdak dua lei batu songon parjolo i, dung i nangkok ahu tu dolok, jala lei batu na dua i di bagasan tanganku.\n10:4 Dung i disurathon Ibana ma tu lei, songon panurathonna parjolo, hata na sampulu i, angka na hinatahon ni Jahowa tu hamu di atas dolok sian tongatonga ni api, uju di ari parluhutan, laos dilehon Jahowa angka batu i tu ahu.\n10:5 Dung i humusor ma ahu jala tuat sian dolok i jala hupeakhon angka lei tu bagasan poti naung hupauli, asa laos disi, songon na tinonahon ni Jahowa tu ahu.\n10:6 Borhat ma anggo halak Israel sian Beerot-Bene-Jakan tu Mosera; disi do mate si Aron laos tartanom disi, jala anakna si Eleasar bangkit malim singkatna.\n10:7 Borhat muse nasida sian i tu Gudgoda, jala sian Gudgoda tu Jobata, i ma tano na marbatang aek.\n10:8 Uju i ma dipapulik Jahowa marga Lepi, asa nasida mangusung poti parpadanan ni Jahowa huhut jongjong di adopan ni Jahowa marhalado di Ibana dohot mamasumasu marhitehite Goarna, rasirasa sadarion.\n10:9 Dibahen i ndang maruli partalian manang teanteanan anggo halak Lepi rap dohot hahaanggina; Jahowa do tahe teanteananna, songon naung pinorbagabaga ni Jahowa, Debatam hian tu nasida.\n10:10 Jongjong ma anggo ahu di atas dolok i, suang songon di angka ari na jolo, opatpulu ari opatpulu borngin lelengna, jala ditangihon Jahowa do ahu nang sahalion, ndada naeng agoon ni Jahowa ho.\n10:11 Dung i ninna Jahowa ma tu ahu: Hehe ma ho laho borhat manguluhon bangso i, asa sahat nasida jala disoluk tano naung huuarihon hian tu ompunasida, naeng lehononku tu nasida.\n10:12 Nuaeng pe, ale Israel, aha do na pinangido ni Jahowa, Debatam sian ho, nda asal marhabiaran ho tu Jahowa, Debatam, jala marparange ho di saluhut dalanna, huhut marroha haholongon mida Ibana dohot mangoloi Jahowa, Debatam sian nasa roham dohot sian nasa ateatem!\n10:13 Huhut asa radotanmu angka tona ni Jahowa dohot aturanna, angka na hutonahon tu ho sadarion mambahen hasonanganmu.\n10:14 Ida ma, guru di Jahowa Debatam do nian langit ni langitan, nang tano on ro di nasa isina.\n10:15 Hape holan mida angka ompum do Jahowa marlomo ni roha, mangkaholongi nasida; jala pinomparnasida i do dipillit dung salpu nasida, i ma hamu, sian nasa bangso, songon na andar sadarion.\n10:16 Antong sunati hamu ma hulup ni rohamuna i, jala unang be tangkangi hamu tangkuhukmuna i.\n10:17 Ai Jahowa, Debatamuna i, Ibana do Debata ni angka debata, jala Tuhan ni angka tuan, Ibana Debata na sun timbul, na sun gogo jala na songkal sahali, na so marnidanida bohi jala na so olo manjalo silua.\n10:18 Ibana huhut pasintong uhum tu na sopot so marama dohot tu parompuan na mabalu, Ibana huhut mangkaholongi halak dagang, naeng mangalehon tu nasida sipanganon dohot paruloson.\n10:19 Dibahen i hamu pe ingkon haholonganmuna do halak dagang, ai halak dagang do nang hamu na jolo di tano Misir.\n10:20 Ingkon marhabiaran ho tu Jahowa, Debatam, ingkon Ibana oloanmu, jala marsitiopan roham di Ibana jala marsumpa ho tu Goarna.\n10:21 Ibana do pujipujionmu, jala Ibana do Debatam naung mambahen angka habalgaon dohot halongangan humongkop ho, angka naung niida ni matam sandiri.\n10:22 Pitupulu halak sambing angka ompum tuat tu Misir, hape anggo nuaeng nunga ditumpak Jahowa, Debatam ho, songon angka bintang di langit toropna.


Matius 27 (TOBA)\nI. Tuhan Jesus di jolo ni si Latus 1-2. II. Mate maningkot si Judas 3-10. III. Diuhumi si Latus Tuhan Jesus 11-26. IV. Diparsilangkon Ibana 27-49. V. Hamamate ni Tuhan Jesus 50-56. VI. Hatatanomna 57-66\n1(I.) Torang ni arina i martuptup ma sude angka sintua ni malim dohot sintua ni bangso i dompak Jesus, laho mamusa Ibana.\n2Ditali jala ditogu nasida ma Ibana laho pasahathon tu panguhum si Latus.\n3(II.) Jadi dung diida si Judas, parjehe i, na naeng hona uhum nama Ibana, disolsoli ma rohana, dipaulak ma na tolupulu rupia i tu angka sintua ni malim dohot tu sintua ni bangso i;\n4ninna ma: Sala do ahu! Hujehehon do hape na so marpipot! Alai didok nasida ma: Ndang ro di hami i! Ho do na sari disi!\n5Jadi ditimpalhon ma perak i tu bagasan joro i, laos sumurut sian i laho maningkot.\n6Alai dibuat angka sintua ni malim ma hepeng i, ninna ma: Ndang jadi padomuon i tu arta ni joro, ai tuhor ni mudar do i!\n7Jala mardos ni roha nasida manuhorhonsa tu ladang ni pande hudon, bahen parbandaan ni halak dagang.\n8Ala ni i do umbahen na margoar i ladang mudar ro di sadari on.\n9Disi ma jumpang hata ni panurirang Jeremia na mandok: "Dibuat nasida do na tolupulu rupia i, asam ni na niasam, diasam deba anak Israel.\n10Dung i dilehon ma i manuhor ladang ni pande hudon, songon na nidokkon ni Tuhan i tu ahu."\n11(III.) Asa dipajongjong do Jesus tujolo ni panguhum i. Jadi disungkun panguhum i ma Ibana, ninna ma: Atehe, Ho do raja ni halak Jahudi? Alus ni Jesus: Songon na nidokmi ma tutu!\n12Dung i dialuhon angka sintua ni malim dohot sintua ni bangso i ma Ibana; alai ndang dialusi manang aha.\n13Jadi didok si Latus ma tu Ibana: Ndang dibege Ho godang ni na hinatindangkonnasida dompak Ho?\n14Alai ndang dialusi Ibana nanggo sada hata, pola longang situtu roha ni panguhum i.\n15Alai peam do dipalua panguhum i di pesta i sada halak na tarhurung, marguru tu na tinodo ni natorop.\n16Alai adong ma tarhurung uju i sada parjahat na sumalin, na margoar si Barabas.\n17Jadi di na pungu i nasida, didok si Latus ma tu nasida: Ise do dipangido hamu paluaonku, si Barabas manang Jesus na targoar Kristus?\n18Ai diboto do, late ni rohanasida do umbahen na dipasahat nasida Ibana.\n19Alai di na hundul i ibana di habangsa paruhuman i, ditonahon jolmana ma tu ibana: So tung dihahua ho halak na tigor i, ai susa situtu do ahu naborngin di nipingku ala Ibana.\n20Alai sai disosoi angka sintua ni malim rap dohot sintua ni bangso i natorop, asa dipangido nasida, malua si Barabas, alai pusaon do anggo Jesus.\n21Dung i ninna panguhum i ma mandok nasida: Ise sian na dua i dipangido hamu paluaonku? Jadi didok nasida ma: Si Barabas!\n22Dung i didok si Latus ma tu nasida: Antong, aha ma bahenonku tu Jesus, na targoar Kristus? Gabe saluhut nasida, mandok: Parsilangkon ma!\n23Alai ninna panguhum i ma: Ai aha na jahat dibahen? Jadi lam gogo ma dipanjoujouhon: Parsilangkon ma!\n24Asa dung diida si Latus, na so marguna hatana, lam ganda tabe gaorna, dibuat ma aek mamburi tanganna di jolo ni natorop i, huhut mandok: Lias do ahu sian mudar ni On! Hamu do na sari disi!\n25Dung i ninna sude natorop i ma: Marsapata tu hami dohot tu ianakhonnami ma mudarna i!\n26Dung i saut ma dipalua si Barabas; alai anggo Jesus dilinsingi, dung i dipasahat ma, asa diparsilangkon.\n27(IV.) Jadi diboan angka soldadu ni panguhum i ma Jesus tu bagas paruhuman, diarahon ma sude dongannasida manahopi Ibana.\n28Ditanggal ma abitna, disolukkon ma tu Ibana baju dapdap.\n29Didandani nasida ma sungsang duri bahen tumpalna, diampehon ma i tu uluna; dilehon ma tolong tu tanganna siamun, dung i marsomba ma nasida tu jolona mangaleai Ibana, angka ninna ma: Tabi ma di Ho, ale Raja ni Jahudi!\n30Huhut ditijuri nasida Ibana, dibuat ma tolong i sian tanganna, dilotakkon tu uluna.\n31Jadi dung sun dileai nasida Ibana, ditanggal ma sian Ibana baju dapdap i, disolukkon ma muse tu dagingna abitna hian, dung i ditogihon ma Ibana, asa diparsilangkon.\n32Alai laho tu balian jumpang nasida ma sahalak Kirene na margoar si Simon; i nama digogoi nasida mamorsan hau na pinarsilang i.\n33Jadi sahat ma nasida tu inganan na margoar Golgata (lapatanna: Partangkurahan).\n34Disi ma dipainum nasida tu Ibana tuak anggur na marsaor pogu; jadi dung didai, ndang olo Ibana manginum.\n35Alai dung diparsilangkon nasida Ibana, martondung ma nasida taringot tu angka abitna.\n36Jadi hundul ma nasida disi jumaga Ibana.\n37Jadi dilohothon nasida ma tu ginjang ni uluna surat paboa salana, hatana: Jesus do On, Raja ni Jahudi!\n38Rap dohot Ibana diparsilangkon nasida dua halak panamun; sada di siamunna, sada di hambirangna.\n39Alai dilealeai angka na mamolus i Ibana, angka dipaelengeleng uluna mandok:\n40E Ho, na mangalohai joro i jala na pajongjongkonsa di bagasan tolu ari! Palua dirim, molo na tutu Ho Anak ni Debata; mijur ma Ho sian hau pinarsilang i!\n41Suman tusi do pangaleai ni angka sintua ni malim sibotosurat dohot sintua ni bangso i, ai didok be:\n42Ia na asing dipalua, dirina so tarpaluasa. Raja ni Israel do Ibana! Antong, mijur ma Ibana sian hau pinarsilang i, asa porsea hami di Ibana!\n43Naung dihaposi Debata; antong, I ma paluahon Ibana nuaeng, molo na lomo rohana, ai ninna do: Anak ni Debata do Ahu!\n44Laos songon i do pangaleai ni panamun i, na rap diparsilangkon dohot Ibana.\n45Alai olat ni hos ni ari ro di pungkul tolu holom ma sandok tano i.\n46Alai tar di pungkul tolu dipangiar Jesus ma soarana, dianggukhon ma: Ale Debatangku, Debatangku, boasa tung tadingkononmu Ahu (Eli, Eli, lama sabachtani)?\n47Alai umbege i, ninna na deba sian angka na jongjong disi: Na manjou si Elia do I.\n48Dung i pintor marlojong ma sada sian nasida mangalap limut, dibutongi ma i tu na asom, dipalohot ma tu tolong painumhon Ibana.\n49Alai na deba nari mandok: Pasombu jolo: Taida ma, manang na olo ro si Elia paluahon Ibana!\n50(V.) Alai diulahi Jesus ma marsoara na gogo; dung i tos ma hosana.\n51Laos di na satongkin i maribak ma hirehire na di bagasjoro sian ginjang ro di toru. Dung i humuntal ma tano i, marigat ma dohot angka batu mamak.\n52Mungkap ma angka tanoman, dung i hehe ma daging ni torop na badia angka na modom disi,\n53gabe ruar ma nasida sian angka tanoman i; jadi dung hehe Jesus, ro do nasida tu huta na badia i, pataridahon nasida tu torop halak.\n54Alai dung diida induk ni soldadu i rap dohot angka donganna, na jumaga Jesus, lalo i ro di angka na masa i, mabiar situtu ma nasida, ninna ma: Tutu do On Anak ni Debata!\n55Alai adong ma disi torop boruboru, na manatapnatap mandaodao, i ma angka naung mangihuthon Jesus sian Galilea, patureturehon Ibana.\n56Si Maria Magdalena ma sada sian nasida dohot si Maria, ina ni Jakobus dohot Josep, dohot ina ni angka anak ni si Sebedeus.\n57(VI.) Alai dung bot ari, ro ma sada halak na mora, na margoar si Josep, na sian huta Arimatea, naung gabe sisean ni Jesus.\n58Ibana ma laho tu si Latus mangido bangke ni Jesus. Jadi didokkon si Latus ma na pasahathonsa tu ibana.\n59Dung i dijalo si Josep ma bangke i, dibaluti ma tu dagangan na ias.\n60Dung i dipeakkon ma tu bagasan tanomanna na imbaru dope, na tinuhil tu bagasan batu, digulang ma batu na bolon tu baba ni tanoman i; dung i laho ma ibana.\n61Alai hundulhundul do disi tondongkon tanoman i si Maria Magdalena dohot si Maria na sada.\n62Alai torang ni arina i, na mangihut tu ari parhobasan i, marluhut ma angka sintua ni malim ro di Parise.\n63Huingot hami, Tuannami, naung didok Pangansi i, di na mangolu dope Ibana: "Na hehe ma Ahu di ari patoluhon!"\n64Antong, dokkon ma na manjaga tanoman i sahat ro di ari patoluhon, asa unang ro angka siseanna manangko Ibana, jadi dohononnasida ma tu natorop: Naung hehe Ibana sian na mate; gabe rumoa maon sipaotooto parpudi sian na parjolo i.\n65Jadi didok si Latus ma tu nasida: Togihon hamu ma parjaga i! Laho ma hamu mangaramotisa sian nasa rohamuna!\n66Dung i laho ma nasida mangaramoti tanoman i, dipajagahon, huhut ma disahapi batu i.


Blind (Grenoble, 31/03/2018 - 01/04/2018) |\ndu Sa. 31 mars au Di. 1 avril 2018\nBlind du Sa. 31 mars au Di. 1 avril 2018\nAjouter à votre agenda 2018-03-31 00:00:00 2018-04-01 00:00:00 Europe/Paris Blind (Grenoble, 31/03/2018 - 01/04/2018) Centre International des Musiques Nomades présente « Blind » de Erwan Keravec - Offshore. Information trouvée sur le site web Spectacle vivant en Bretagne : https://www.spectacle-vivant-bretagne.fr/spectacle/dates-soutenues/615/ Grenoble - France Erwan Keravec - Offshore\nAIDE ATTRIBUÉE 1 500,00 €\nLieu Centre International des Musiques Nomades\nFiche actualisée le 05/02/2018\nDisciplines Musique Musiques improvisées et Jazz


54 I Timoteus | Alkitab TOBA\nCategory Archives: 54 I Timoteus\nI Timoteus 1\n1:1 Ahu surat tinongos ni Paulus, apostel ni Kristus Jesus sian pandokkon ni Debata, Sipalua hita, dohot sian Kristus Jesus, pangkirimonta i,\n1:2 mandapothon si Timoteus, anakkonku na tutu di bagasan haporseaon: Asi ni roha, talup ni roha dohot dame sian Debata Ama dohot sian Kristus Jesus, Tuhanta i!\n1:3 Huapoi do ho, tinggal di Epesus, uju borhat ahu tu Makedonia, asa dirodihon ho tu na deba, unang dipodahon na lipe.\n1:4 Unang dijujur turiturian ro di surat sundutsundut na so marujung, angka na mantat parsalisian, gumodang asa parsombaon tu Debata marhitehite haporseaon.\n1:5 Alai na tinembak ni patik i do haholongon sian roha na ias, sian panolopi ni panggora ni roha, nang sian haporseaon na so marlaok.\n1:6 I do ditadingkon na deba, gabe marbalik tu hatahata na so gabeak.\n1:7 Naeng sipodahon patik i nasida: So adong diboto na hinatahon dohot na hinajongjongkonnasida.\n1:8 Alai taboto do, na denggan do patik i, molo hombar tusi pamangkena,\n1:9 ala diboto, na so dipajongjong patik di parroha na tigor, tung di angka na so maruhum do, di na so tumangihon hata, di na so mangkabiari Debata, di angka pardosa, i ma angka na ramun na so marpaho, angka sibalbal ama dohot ina, angka sipusa jolma,\n1:10 angka parmainan, sibahen rongkos tu na poso, angka pamangus, angka pargapgap, angka siallang gana dohot nasa na alo dompak poda na tiar i,\n1:11 hombar tu barita na uli, naung dipasahat tu ahu, na taringot tu hasangapon ni na Martua Debata.\n1:12 Mauliate hudok di na margogoihon ahu, i ma Kristus Jesus, Tuhanta i; ai dietong do ahu haposan, umbahen na dipabangkit ahu gabe parhalado.\n1:13 Panginsahi do ahu najolo jala pangalele jala siulahon gogo; alai dapotan asi ni roha do ahu, ai ndang huboto na huula i, tagan so porsea i dope ahu.\n1:14 Alai gabe lam sumurung do asi ni roha ni Tuhanta i, mantat haporseaon dohot holong ni roha, di bagasan Kristus Jesus.\n1:15 Haposan jala sandok tau jaloon do hata on: Nunga ro Kristus Jesus tu portibi on, paluahon angka pardosa; sian angka i do ahu na parjolo.\n1:16 Alai ala ni on do, umbahen na diasii ahu: Naeng jumolo marhite sian ahu patuduhonon ni Kristus Jesus sandok lambas ni rohana i, bahen tiruan di angka na naeng porsea di Ibana tu hangoluan salelenglelengna.\n1:17 Alai hamuliaon dohot hasangapon sisalelenglelengna ma di Raja na so marmula i; i ma Debata na manongtong, na so dapot idaon, na mamunjung i! Amen.\n1:18 I ma podahon, songon na huampehon tu ho, anakkonku, Timoteus, hombar tu hata panurirangon najolo, angka na taringot tu ho, asa marhitehite i ho manahan di paraloan na denggan i.\n1:19 Tiop ma haporseaon i, marroha na ias, na binolongkon ni na deba, gabe tarharom taringot tu haporseaon.\n1:20 Songon Himeneus dohot Aleksander, naung hupasahat tu sibolis i, asa taruli ajar nasida, unang be manginsahi.\nI Timoteus 2\n2:1 Onpe, on do sipaingothu, naeng ma ulahononhon parjolo situtu pangidoan, partangiangon, parpangondianon dohot hamauliateon humongkop saluhut halak,\n2:2 humongkop angka raja dohot saluhut parhuaso, asa marsonangsonang jala so hariboriboan hita marpangalaho, di bagasan sandok hadaulaton dohot hahormaton.\n2:3 Na denggan do i, jala halomoan ni roha ni Debata, Sipalua hita.\n2:4 Ai dipangido rohana do, naeng saluhut jolma malua jala sahat mananda hasintongan i.\n2:5 Ai sada do Debata, jala sada do nang Pangulu ni Debata dohot jolma, i ma jolma Kristus Jesus i.\n2:6 Dilehon do dirina, bahen tobus humongkop saluhut, i ma sihatindangkononhon di tingki hadenggananna.\n2:7 Tusi do ahu dipabangkit, gabe parjamita jala apostel, gabe pangajari di halak sipelebegu, di bagasan haporseaon dohot hasintongan; tutu do hatangki, ndang margabus ahu.\n2:8 Asa dipangido rohangku: Naeng ma martangiang angka baoa di nasa inganan, sumombahon tangan na bontor, so marrimas, so marroha ganggu.\n2:9 Angka parompuan pe, songon i do: Pantun marabit, marpangkean hahormaton dohot toruk ni roha; unang ma marhitehite obuk na mardandan dohot sanggul mas dohot mutiha manang abit na arga.\n2:10 Alai naeng ma songon na tama di parompuan, angka na marhatopothon hadaulaton marhitehite angka ulaon na denggan.\n2:11 Hohom ma parompuan marguru, marunduk ni roha situtu.\n2:12 Alai ndada huloas parompuan mangajari manang mangarajai hamulianna; mauhom ma nasida!\n2:13 Ai jumolo do si Adam ditompa; dung i pe, asa si Haoa.\n2:14 Jala ndada si Adam dipaotooto; parompuan i do dipaotooto, gabe pangalaosi.\n2:15 Alai dapotan haluaon do ibana marhitehite na mangintubu, molo mian nasida di bagasan haporseaon dohot haholongon ni roha, nang habadiaon mardongan hatomanon.\nI Timoteus 4\n4:1 Alai tangkas do didok Tondi i: Adong ma di angka ari sogot deba na marbalik sian haporseaon i; oloan ni i ma angka tondi sipaotooto dohot podapoda ni angka sibolis,\n4:2 bahenon ni ansiansi ni angka sihatahon gabus, angka na tinoruan ni panggora ni rohanasida.\n4:3 Diorai nasida do mardongan saripe; dipatik do jolma mangorom sipanganon, na jinadihon ni Debata, asa mardongan mauliate i dijalo angka na porsea, angka naung tumanda hasintongan i.\n4:4 Ai na denggan do nasa na tinompa ni Debata jala ndang sisubanghononhon nasa na jinalo mardongan roha mauliate.\n4:5 Ai na gabe badia do i, binahen ni hata ni Debata dohot tangiang.\n4:6 Anggo i diapohon ho tu angka dongan, gabe tutu ma ho parhalado ni Kristus Jesus, mangkangoluhon hata haporseaon i dohot poda na uli na niihuthonmi.\n4:7 Pasiding ma angka turiturian na so gabeak, na so marnosan i. Pasomalsomal ma dirim mangulahon hadaulaton!\n4:8 Ai otik do guna ni na pabosihon daging; alai tu saluhutna do hasea hadaulaton i, ai hangoluan nuaeng nang sogot dibagabagahon.\n4:9 Haposan do hata i jala tau situtu jaloon.\n4:10 Ai ala ni i do, umbahen loja hita jala marungkil: Ala mangkirim hita di Debata na mangolu, Sipalua halak saluhutna, alai sumurung angka na porsea.\n4:11 I ma patikkon jala podahon!\n4:12 Unang ma hu roha ni halak mida ho siala haposoonmi; alai gabe tiruan ni angka na porsea ma ho di pangkataion, di parange, di holong ni roha, di haporseaon, nang di hatomanon.\n4:13 Sai datdati ma na manjahai, na mangapoi, nang na mangajari, paima ro ahu!\n4:14 Unang neang roham di silehonlehon na di ho i, na pinasahat tu ho marhitehite panurirangon dohot pangampehon tangan sian angka sintua.\n4:15 I ma pasarisari, i ma parangehon, asa patar diida sude hanaehanmi!\n4:16 Matahon dirim, ro di pamodaion i; mian ma ho disi! Ai molo i diula ho, paluaonmu ma dirim ro di angka na tumangihon ho.\nI Timoteus 6


Yesaya 63 (TOBA)\nI. Olopolop hamonangan ni bangso ni Debata mida angka musuna 1-6. Panaringotion di asi ni roha ni Debata angka na binahenna sian na jolo dope 7-14. Tangiang mangido asa marpangulahi roha ni Debata mida bangsona i 15-19\n1(I.) Ise do ibana na ro sian Edom, na ro marulos na rara sian Bosra? Na marpangkean na marhadohoan, jala na mangalangka di hinagodang ni gogona? Ahu do i sihatahon hatigoran jala na margogo mangalehon tua.\n2Boasa tung marrara pangkeanmu, songon abit ni halak na mardege parbue ni anggur di bagasan pangilangan.\n3Sasada ahu do dumege pangilangan i, jala sian angka bangso ndang adong manang ise donganku! Jala nunga huluntak nasida di bagasan rimashu, jala nunga hugopui nasida di parpiar ni murukku, pola marbirsak mudarnasida tu angka uloshu, gabe sap saluhut abithu.\n4Ai nunga dipingkir rohangku hian ari partubolan, jala nunga jumpang taon haluaon di angka naung huhophop.\n5Jadi sai mangaranapi ahu humaliang, hape ndang adong nanggo sahalak na paluahon; jala tarhalomong ahu, hape ndang adong na tau donganku. Jadi tanganku sandiri nama patupahon hamonangan di ahu, jala parpiar ni murukku i ma mandongani ahu.\n6Dibahen i nunga hugopui angka bangso di bagasan rimashu, jala mabuk nasida hubahen di bagasan parpiar ni murukku, jala hudurushon tu tano mudarnasida i.\n7Sai baritahononku do angka denggan basa ni Jahowa, angka pujipujian ni Jahowa, ai ido na tama marningot sude na binahen ni Jahowa tu hita, dohot ala ni godang ni denggan basana tu pinompar ni Israel, na binahenna tu nasida hombar tu angka asi ni rohana dohot tu godang ni denggan ni basana.\n8Ai ninna do: Tongon do, bangsongku do nasida, anak angka na so olo paotootohon. Jadi dung songon i ibana ma sipalua nasida.\n9Di nasa hagogotannasida, dohot ibana targogot, jala suruan ni bohina i paluahon nasida; sian holong ni rohana dohot sian pangolanina ibana paluahon nasida, jala dihindat nasida, jala diompa ganup ari, sian na robi dope.\n10Alai manggunturi do anggo nasida, jala diarsahi Tondina na badia i; dibahen i marbalik ibana gabe musunasida, jala ibana sandiri marporang dompak nasida.\n11Alai sai tongtong do anggo ibana marningot di bangsona uju di ngolu ni si Musa di angka ari na robi, alai anggo naung didok nasida: Didia do ibana naung mamboan nasida, nangkok sian laut rap dohot parmahan ni parduaan ni birubiruna? Didia ibana na marsagihon Tondina na badia i tu tongatonganasida?\n12Ise ibana na manogu si Musa marhite sian tangan hamuliaonna naung patolak aek di jolonasida laho mambahen baritana salelenglelengna.\n13Ibana na manogu nasida mamolus angka pusat, songon hoda di adaran, ndang dung tartuktuk?\n14Songon pinahan na tuat tu rura, ditogihon Tondi ni Jahowa nasida tu hasonangan; songon i pe ditogihon ho bangsom asa mambahen goarmu marmulia.\n15Sai tatap ma sian banuaginjang, jala ida sian ingananmu na badia, jala na marmulia! Didia do nuaeng hamuruhonmu dohot hagogoonmu? Parsigorgor ni holong dohot asi ni roham? Sai mandao sian ahu.\n16Ai sai ho do amanami, ai ndang ditanda ianggo si Abraham hami, jala ndang dipabotoboto si Israel hami. Ho do ale Jahowa amanami; sipalua hami do goarmu sian nahinan.\n17Boasa tung diloas ho hami lilu sian angka dalanmu, ale Jahowa? Boasa tung dipatangkang ho rohanami, unang huhabiari hami ho? Sai marpangulahi ma roham ala ni naposom tu angka marga ni parjambaranmu.\n18Satongkin sambing bangsom na badia i manean habadiaonmi, anggo nuaeng nunga diluntakluntak alonami.\n19Nunga hami songon halak na so dung ginomgomanmu sian na robi, na so dung marpanggoarhon goarmu.


Абхазия погода в январе 2020, температура воды в море\n/ Абхазия / Погода / январь\nПогода в январе на популярных курортах Абхазии\n5 ночей DBL RO 18841руб.\n5 ночей DBL RO 16987руб.\n5 ночей DBL RO 71293руб.\n5 ночей DBL RO 7812руб.\n6 ночей DBL RO 4424руб.\nлАкеасднр тОыдх ан аКквзае, написан 30.01.2019\nNapra Spa Hotel Цандрыпш\nОльга Ларченкова, написан 21.01.2019